23:25 msk, 22 Сентябрь 2020\nМарказий Осиё янгиликлари: Турфа\nЎзбекистон: Сайғоқлар йўқолмоқда, давлатга эса қизиғи йўқ\n29.05.2017 06:48 msk\nЎзбекистонда сайгани (сайғоқ – Осиё антилопаси) сақлаб қолиш муаммоси кўпайди, аммо давлат томонидан эътибор камайди. Айниқса сайғоқнинг болалаш даврида браконьерлик кўлами ҳаддан ташқари ортиб кетди. Бу ҳақда мамлакат жамоат вакилларининг 2017 йил 11 апрелида Табиатни муҳофаза қилиш давлат қўмитасининг раисига ёзган очиқ хатида билдирилган. Ҳозирча жавоб бўлгани йўқ.\nПутин ва Каримов Пушкин пойига гул қўйди, қолганлар парда ортига беркинди\n02.08.2016 21:35 msk\nТошкентда жаҳон миқёсидаги тадбир ўтказилганида – масалан, июнь ойидаги ШҲТ саммити пайтида уйдан чиқмаган маъқул. Қирол қўшини тўлалигича олийнасаб меҳмонларнинг хавфсизлигини таъминлаш учун сафарбар қилинади, шаҳардаги барча муассасалар олдига эса битта вазифа қўйилади – меҳмонларнинг кўзига чиройли манзара намоён қилиш. Россия ва Ўзбекистон президентлари Пушкин ёдгорлиги пойига гул қўйишди. Оддийгина расмий тадбир, 15 дақиқача вақтни олади.Аммо бунинг учун нималар қилинганини ён-атрофда яшовчилар мухбиримизга айтиб беришди, бундан ҳайратга тушмай иложимиз йўқ.\nТили боғланган йигит\n17.02.2016 05:35 msk\nЎзбек мухолифати орасида кўпчиликка маълум, таниқли блогер Номоз Нормўминнинг тақдим этилаётган ушбу ҳикояси Москвага тирикчилик илинжида келиб ўзбекистонлик мафиячиларнинг қўлида бир неча кун асир бўлган ёш йигит ҳақида. Муаллиф ушбу ҳикоя орқали Ўзбекистонда ҳукм сураётган режим халқни мафиянинг қулига айлантириб қўяётганини таъкидламоқда. Намоз Нормўмин, 1957 йилда туғилган, касби шифокор жарроҳ. Ўзбек мухолифати тарафидан ташкил қилинган турли сиёсий ва ижтимоий ҳаракатларнинг аъзоси. Интернетда унинг кўплаб ижтимоий-сиёсий мақолалари ва рисолалариини топиб ўқишингиз мумкин.\nЎзбекистон: Тошкентда кутилмаганда “Буюк Ипак Йўли” метроси ёнидаги бекатлар, дўконлар ва дорихоналар бузиб ташланди\n28.07.2015 17:14 msk\nТошкентда 26 июлга ўтар кечаси кутилмаганда “Буюк Ипак Йўли” (олдин Максим Горький деб аталарди) метроси ёнидаги дўконлар, дорихоналар, банк шохобчалари ва автобус бекатлари бузиб ташланди. Турган гап, дўконларни нега бунчалик шошилинч равишда бузиш керак бўлиб қолгани ҳақида ҳеч ким одамларга тушунтириб ўтирмади. Бузилиш ишлари муносабати билан Сайрам кўчасидан Пушкин кўчасига (ҳозир Мустақиллик) чиқадиган йўл тўсиб қўйилди. Шунингдек, шу даҳа ичкарисида жойлашган турар-жой бинолари, корхона ва ташкилотлар жойлашган биноларга ҳам кириб бўлмаяпти.\nЎзбекистонда телефонида диний роликлар топилган Россия фуқароси жавобгарликка тортилди\n30.01.2015 17:17 msk\nЎзбекистонда 2014 йил ноябрда қўлга олинган икки доғистонлик ҳайдовчилардан бири телефонида диний мазмундаги видеороликлар топилгани учун суд томонидан жавобгарликка тортилди. 21 ёшли Алисултан Абакиров 1500 доллар миқдорида жарима тўлашга ҳукм қилинди, энди уни 39 ёшли тоғаси Хасаев Магомедсайид билан ватанига бадарға қиладилар.\nЎзбекистон: Одам ўлимига олиб келган автопойгани уюштирган милиционер етти йилга қамалди\n04.08.2014 13:04 msk\nЖиноят ишлари бўйича Учтепа туман суди (Тошкент шаҳри) ҳукми билан маст ҳолатда автомобиль бошқариб учта пиёдани уриб юбориши натижасида икки кишининг ҳалок бўлишига сабабчи бўлган милиционер етти йилга озодликдан маҳрум этилди. Бундан ташқари, жавобгар томон жабрланувчиларга 13 миллион сўм ($4.330) тўлаши шарт. Жабрланганларнинг қариндошлари ҳудди жавобгар томон сингари суд қароридан норози бўлдилар ва бу ишдан сўнг кўплаб саволлар жавобсиз қолди. Мисол учун, пойгани иккита патруль машиналари уюштирган бўлса, унда нега фақат бир киши жавобгарликка тортилди? Жиноят кодексининг ушбу моддаси бўйича ўн йилгача озодликдан маҳрум этиш кўзда тутилган бўлса, нега фақат етти йил берилди? Ва ниҳоят, нега суд залида айбланувчиларнинг қариндошларига жабрлангаларга қарата дўқ-пўписа ва таҳдидлар қилинишига судья индамай қараб тураверди?\nНусрат Раҳмат: Кўча гаплари\n09.09.2013 18:20 msk\nБиз томонларда (Самарқанд тумани) совуқ тушиши билан газ ва электр таъминотининг оқсоқлиги асосий мавзуга айланади. Чойхоналар, маъракаларда бор газнинг Хитойга берилаётганлигига урғу беришади, ҳеч чўчимай, “таппи ёққан ўзбегим” деган мисраларни такрорлашади...\n2011 йил 19 май куни Парижда ажабтовур суд тингловлари бошланади. Янги тарихда илк бор Европа суди бошқа давлат раҳбари диктаторми ёки диктатор эмаслиги борасида қарор қабул қилиши керак. Суд процесси нима билан тугашидан қатъий назар, иш ўзининг мазмун-моҳияти жиҳатидан жуда ҳам қизиқ. Жавобгарликка тортилаётган фаранг журналистлари ўзларини ҳимоя қила туриб, Ўзбекистондаги инсон ҳуқуқларининг бузилишларига жамоатчилик эътиборини қаратиш бўйича имкониятдан фойдаланмай қолмайдилар. Даъвогар – Ўзбекистон президенти Ислом Каримовнинг кенжа қизи Лола Тиллаевага кўра, суд дадасининг обрўсини ҳимоя қилиши керак. Аслида эса, суд текшируви Ўзбекистон раҳбарини янада обрўсизлантирадиган кўплаб фактларни юзага чиқариши мумкин.\nЎзбекистон: Навбат қабристондаги чинор-қайрағочларга келди\n22.05.2010 14:42 msk\nТошкентдаги Минор қабристонида дарахтлар кесилмоқда. Кесилганда ҳам улкан, соя берадиган, саноат аҳамиятига эга бўлган улка чинор, дуб ва қайрағочлар кесилмоқда. Баъзи маълумотларга кўра, Ўзбекистон пойтахти бойларининг ўртасида сўнгги пайтларда чинордан ясалган паркетларга талаб кучайган. Ишбилармон тадбиркорлар эса ҳар қандай эҳтиёжларни қондиришга тайёр. Кузатувчилар бундай кенг кўламли операцияни фақат юқори мартабали ишбилармонлар давлат рaҳбарининг шахсан бергани рухсатига биноан амалга ошира оладилар дея ишончлари комил.\nЎзбекистонда Наврўз: Тошкентда об-ҳаво туфайли байрам концерти ўтказилмади\n22.03.2010 15:40 msk\nЯгона томошабин – Ўзбекистон президенти Ислом Каримов учун аталган анъанавий байрам концерти об-ҳавонинг кескин равишда бузилиб кетгани боис бекор қилинди. 20 март куни Ўзбекистон пойтахтида ҳаво ҳарорати ноль даражага тушиб кетди, эрталабдан жала қуйиб берди, баъзи жойларга эса қор ҳам ёғди. Якшанба куни эса ҳаво ҳарорати 8 даражадан ошмади, осмонни булут қоплаб, ҳар дақиқада ёғингарчилик бошланиши кутилди. Шу сабабдан ўзбек эстрадаси юлдузлари иштирокидаги концерт бўлмади. Бироқ мисли кўрилмаган эҳтиёт чораларини бекор қилингани йўқ.\nЎзбекистон: Турмадан қочган жиноятчилар ўн олти кишининг ўлимига сабаб бўлдилар\n10.09.2009 13:14 msk\n8 сентябрь куни Қозоғистон чегара хизматига қарашли ҳалокатга учраган вертолёт халқаро жамоатчиликнинг эътиборини Ўзбекистонда содир бўлган жиноятларга тортди. Ўзбекистон оммавий ахборот воситаларининг тили йўқлиги бу жиноятлар бошқа вазиятда важидан ошкор бўлмаслиги ҳам мумкин эди. Маълум бўлишича, вертолёт қаттиқ тартибдаги колониядан қочишга эришган ҳамда Ўзбекистон-Қозоғистон чегарасидан ўтишга уринган жиноятчилар гуруҳини қўлга олиш учун йўл олган экан. Улар бевосита ёки билвосита ўн олти кишининг ўлимига сабаб бўлдилар. Воқеа тафсилотларини “Фарғона.Ру” ахборот агентлигининг Жанубий Қозоғистондаги мухбири Юрий Елисеевнинг мақоласида ўқинг.\nЎзбекистон пойтахтининг эски шаҳар қисмида, Кўкча дарвоза даҳасида 29 август куни Тошкент милицияси ходимларининг бир гуруҳ номаълум шахслар билан қуролли тўқнашуви бўлиб ўтди. Норасмий маълумотига кўра, милиция ходимлари шу ерда жойлашган хусусий уйлардан бирини текширмоқчи бўлганлар, аммо уйдаги фуқаролар уларга эшикни очмаганлар ва уларга қарата ўзларининг қуролларидан ўқ ота бошлаганлар. “Фарғона.Ру” мухбири воқеа содир бўлган жойда бўлди ҳамда фавқулодда ҳодиса манзарасини тиклашга уриниб отишма, тафсилотларини биттама-битта тўплаб чиқди.\n25.06.2009 16:01 msk\nНасронийларнинг энг катта ибодатхонаси Римдаги авлиё Пётр черкови эмас, балки Африканинг унчалик катта бўлмаган Ямусукро шаҳарчасида унинг катталаштирилган нусхаси эканлигини ҳаммаям билавермаса керак. Бу шаҳарчада қачонлардир Кот д`Ивуар (Фил Суяги Қирғоғи) республикасинининг собиқ президенти Феликс Уфуэ-Буаньи туғилган. Ўзини ҳурмат қилувчи ҳар бир африкалик президенти сингари у мамлакатни мустақиллигидан бошлаб то ҳаётдан кўз юмгунича: аттиги 33 йил бошқарди, холос. Улккан ибодатхона қурилиши якунига етганидан кейин 1990-чи йилда пойтахтни аҳолиси миллион кишидан зиёд Обиджон шаҳридан Ямусукрога кўчирдилар. Президент вафоитдан сўнг давлат хазинасида ҳеч вақо қолмагани маълум бўлди ва тез орада республикани фуқаролик уруши қамраб олди. Шундан сўнг Кот д`Ивуар қашшоқлик ботқоғига ботиб қолди. Бугун ибодатхона олдида моллар подаси ўтлаб юрибди, унинг яқинида жойлашган кўлларда эса тимсоҳлар изғиб юришибди. Бюджет назораситсиз қолганида, давлат раҳбари эса тарихда буюк бунёдкор сифатида қолиш истагида амбицияларга берилганида баъзан шунақа ишлар ҳам бўлиб туради.\nЎзбекистонда республика ҳудудига “чўчқа тумови” дея аталувчи хавфли вируснинг кириб келишига қарши жуда ҳам жиддий кураш авж олиб боряпти. Кенг тарқалиб бораётган касалликка қарши мутасаддилар қандай қилиб оғзаки тўсиқ қўяётганлари ва бу кураш амалда қандай қилиб олиб борилаётгани ҳақида “Фарғона.Ру” ахборот агентлигининг мухбири Тошкент халқаро аэропортида эпидемияга қарши давлат ҳаракатлари мисолида ўз кўзи билан кўрганларини сўзлаб бермоқда.\nЎзбекистон: Баланд мартабали мулозим Тошкентдаги бозорлардан бирида “тартиб” ўрнатиб кетди\n16.04.2009 10:15 msk\nЎзбекистон президенти девонхонасининг баланд мартабали вакили 2009 йил 13 апрель куни қўққисдан республика пойтахтининг Юнусобод бозорига келиб қолди. Шўролар даврига ҳос бўлган тартибда “мулозим тўра” бозордаги “ортиқча” олиб-сотарларни ва валютачиларни йўқотди ва оқибатда бозорда ғайри одатдаги тартиб ўрнади. Аммо мулозим бозорни тарк этганидан кейин у ердаги ҳаёт яна ўз изига қайтди. Содир бўлиб ўтган ҳодисаларнинг қоқ марказига тушиб қолган “Фарғона.Ру” мухбири бўлиб ўтган воқеаларнинг шоҳиди бўлиб қолди.\nЎзбекистон: Тошкентда “Ташаббус-2009” танлови ниҳоясига етди\n01.04.2009 18:06 msk\nТадбиркорлар, фермерлар ва ҳунармандлар ўртасида ҳар йили ўтказиладиган “Ташаббус” танловининг якунловчи босқичи 30-31 март кунлари Тошкентда бўлиб ўтди. Танлов ғолибларига совринларни Ўзбекистон президенти тақдим этган. Танловда анъана бўйича йил натижалари бўйича юқори кўрсаткичларга эришган ҳамда мамлакат тадбиркорчилик ҳаракати ва кичик бизнес ривожланишига салмоқли ҳисса қўшган тадбиркорлар, фермерлар ва ҳунармандлар иштирок этиб келадилар.\nЎзбекистон Статистика қўмитаси бундан кейин ҳам аҳолининг ҳаёт даражасини кўтаришга ваъда берди\n07.03.2009 10:08 msk\n3 март куни Тошкентда Ўзбекистон Республикаси Давлат статистика қўмитасининг матбуот анжумани бўлиб ўтди. Унда давлат статистика ишларининг 2009 йилга дастури тақдим этилди. Дастур муаллифларига кўра, бу ҳужжат “мамлакат ва вилоятларнинг ижтимоий-иқтисодий ривожланишини, тузилмавий ва бозор ўзгаришларини, иқтисодиёт соҳалари ва секторларидаги ислоҳотларни, кичик тадбиркорлик ва фермерликнинг ривожланишини, ҳаёт сифатининг ўсишини” қайд этишга чақирилган. Қайд этамиз, Ўзбекистон Давлат статистика қўмитаси аввали бошидан ўз ҳисоботларида “аҳоли ҳаёти сифатининг яхшиланиб бораётгани”ни қайд этишга шайланган.\nЎзбекистон: Самарқандда кўп қаватли биноларга ёндашган иншоотлар ёппасига бузилмоқда\n20.02.2009 09:55 msk\nЎзбекистоннинг Самарқанд вилоятида 16 февраль куни кўп қаватли уйларга ёндашган иншоотларни ёппасига бузиш бўйича ишлар қайта бошланди. Ушбу иншоотларнинг эгалари ўз кучлари билан қурган нарсаларинии бузиб олишга уринмоқдалар. Акс ҳолда, маҳаллий ҳокимият вакиллари уларни экскаватор ва бульдозерлар ёрдамида бузиб ташлаймиз дея ваъда қилганлар. Ҳеч бўлмаса қурилиш материалларини сақлаб қолишга интилган одамлар ўзлари бузишга мажбур бўляптилар. Иншоотлар бузилса, улар оилавий даромад манбаларидан маҳрум бўладилар.\nТошкент: Бузилган кўп қаватли сталинча уй ўрнига каримовча сарой қуриладиган бўлди\n02.02.2009 10:19 msk\nБир неча ой ўтиб Тошкентда яна битта ҳашаматли аммо ҳеч кимга кераги бўлмаган “Ўзбекистон” Форумлар саройи дея аталадиган янги иншоот пайдо бўлади. Унинг атрофида яшил майсали майдонча яратадилар, гуллар ва дарахтлар ўтқазадилар, кўплаб милиционерларни турғизиб қўядилар. Бинони ўзини эса урф бўлиб қолган анъанага кўра баланд чўян панжара билан ўраб қўядилар… Бу сарой қаерда ва нега қурилаётгани ҳақида “Фарғона.Ру” шарҳловчиси ҳикоя қилмоқда.\nЎзбекистон: Бухорода Когон портлашларининг акс садоси тингани йўқ (фото)\n10.01.2009 07:48 msk\n10 январь куни Бухоро вилояти Когон туманида жойлашган артиллерия омборларидаги портлашлар содир бўлганига олти ой тўлади. “Фарғона.Ру” ахборот агентлигининг республика ҳуқуқ-тартибот идораларидаги манбаси маълум қилишича, бу фавқулодда ҳодисанинг текшируви ниҳоясига етган. Аммо унинг натижаларини мамлакатнинг оддий аҳолисига маълум қилинмайдиганга ўхшаяпти: Ўзбекистон расмийларининг аҳоли учун муҳим бўлган маълумотларни маҳфийлаштиришга мойиллиги ҳаммага маълум. Шу билан бирга, Когон туманида снарядларни ҳозиргача портлатишмоқда.\nЎзбекистон: “Архарчи” президентнинг ишқи ёки бизнинг қўйларимиз ҳақида\n05.12.2008 10:19 msk\nЎзбекистонда ноёб ҳайвонларни яна овлай бошладилар. Шикор ва мамлакатнинг ташқи сиёсий фаоллашуви сиёсатчиларнинг саёҳатлари билан боғланиб қолмоқда. Тошкент, Урганч, Нукус аэропортларида ов анжомларини кўтариб юрган арабистонлик шайхларни кўриб ўзбекистонликлар ажабланмай қолганларига анча бўлиб қолди. Ўзбекистонга Ғарб мамлакатларидан олий мартабали меҳмон сифатида Болгария президенти Георгий Пирванов биринчи бўлиб ташриф буюрди. Ўзининг давлат ташрифи давомида у халқаро Қизил китобга киритилган тоғ эчкиси  архарни отиб ўлдирди. Дўстона мамлакат президентининг ушбу қилмиши жазосиз қолди. Негаки, унга жиноят саналган қилмишни содир этишга расман рухсат бердилар.\nТошкент: “Бродвей” руҳи қолмади асло (фото)\n22.09.2008 20:13 msk\nТошкентнинг машҳур Бродвеи охир-оқибат Сайлгоҳ дея аталувчи тинч кўчага айланганидан сўнг маҳаллий мусаввирларга Отатурк кўчасидан жой ажратиб бердилар. Бу ерда асосан санъатга мутлақо алоқаси бўлмаган олибсотарлар савдо қилувчи картиналар кўргазмаси барпо бўлди. Бир неча мусаввирлар ўткинчиларнинг портретларини чизиб ўтирибдилар. Янги Бродвейда мусиқачиларнинг ҳиди ҳам йўқ, бор-йўғи иккита қаҳвахона бор, холос. Кўчанинг асосий кўрки улкан кўнгилочар мажмуаси бўлиб қолди.\nКир ювишдан юбилейгача: Ўзбекистон пойтахтини зудлик билан режадан ташқари байрамга тайёрламоқдалар\n26.05.2008 21:56 msk\nТошкентни 2200 йиллик юбилейни нишонлагани тайёрлашаяпти. Марказий кўчаларни тозалаяптилар, янги асфальт босаяптилар, йўл четига гул ўтқазишаяпти, кўримсиз иншоотларни темир девор билан тўсишаяпти, бира-тўла алоҳида биноларни, ёдгорликларни бузишаяпти ва кўчаларнинг номини ўзгартиришаяпти. Ўзбекистонда ҳар доимгидек юбилейга тайёргарчилик одамнинг ақли бовар қилмайдиган расмийларнинг буйруқлари қабатида ўтмоқда.\nЎзбекистон: Ҳавонинг кескин исиб кетиши сел ва сув тошқинларига сабаб бўлиши мумкин\n28.02.2008 07:34 msk\nЎзбекистон гидромететеорология марказининг маълумотига кўра, 26 февралдан 10 мартгача ҳавонинг кескин исиб кетиши ва илиқ ёмғирлар тоғларда қорнинг интенсив эришини ва сув тошқинларини келтириб чиқариши мумкин. Қорақалпоғистон ва Хоразм вилоятининг муҳталам сув босадиган ҳудудларида деярли эллик минг киши яшайдиган ўттизта аҳоли пунктлари бор. Сирдарё бассейнидаги вазият ҳам бундан қолишадиган аҳволда эмас, ўтган ҳафта давомида ёққан кучли жала соҳил бўйидаги икки ярим минг уйнинг сув остида қолиб кетишига сабаб бўлди.\nТошкент “Қаҳратон қиш”га таслим бўлмаяпти. Чимённинг чанғи сиҳатгоҳлари дам олувчиларга тўла\n15.01.2008 15:59 msk\nБу йил кутилмаганда тақвим бўйича роппа-роса 1 декабрда кириб келган Тошкент қишининг асосий хусусияти совуқнинг қаҳратонлигида эмас, балки давомийлигида бўлиб қолди. Ҳозирги авлод бундан-да қаттиқ ва қаҳратон қишларни кўрган. Аммо олдинлари совуқ об-ҳаво жуда чўзилган бўлса бир неча кундан икки ҳафтагача давом этганди, холос. Бу йилги “қаҳратон қиш” кишининг тинкасини қуритадиган даражада тиришқоқ бўлса ҳам Тошкент бундан асло тушкунликка тушмаяпти.\nКаминангиз кўрган бошқача Туркманистон\n22.12.2007 06:48 msk\nТуркманистон ҳақида билганларимиз жуда оз. Табиий газнинг улкан заҳиралари, мухолифатнинг таъқиб қилиниши, умрбод сайланган президент Ниёзовнинг олтин ҳайкаллари – ҳаммага маълум бўлган нарсалар шу, холос. Бугун биз яқиндагина Ашхободда бўлиб қайтган халқаро ОАВ журналистларидан бири билан биргаликда тасаввуримиздан фарқли бўлган янги Туркманистон билан танишамиз.\nМосква: Юртдошларнинг олтинчи учрашувига собиқ чирчиқликлар бутун дунёдан етиб келдилар\n04.12.2007 22:18 msk\nМосквада Чирчиқ шаҳрида туғилган муҳожирларнинг анъанавий учрашуви бўлиб ўтди. Бу йил чирчиқликлар навбатдаги учрашувни уларни бирлаштирувчи “Чирчиқ Online” порталининг ўн йиллигига бағишлашга аҳд қилдилар. Ўз байрамларига улар Фаррух Зокиров ва Наталья Нурмуҳаммедова каби таниқли шахсларни ҳамда келгуси учрашувни бевосита жонажон шаҳарларида ўтказишни таклиф қилган Чирчиқ шаҳар ҳокими Шукрулло Бобоевни таклиф этдилар.\nБМТТД: Марказий Осиё республикалари «кишилик тараққиёти ўртача даражада бўлган мамлакатлар» ўлароқ тан олиндилар\n01.12.2007 07:47 msk\nБМТТДнинг кишилик тараққиёти тўғрисидаги навбатдаги ҳисоботида Беларусь ва Россиядан ташқари, МДҲнинг барча давлатлари кишилик тараққиёти даражаси ўртача бўлган давлатлар рўйхатига кирган. Марказий Осиё давлатлари орасида Қозоғистон пешқадамлик қилмоқда, ундан кейин Туркманистон, кейин Ўзбекистон, сўнг Қирғизистон ва Тожикистон келади.\nЯқинда Андижонда бўлиб ўтган тўйларнинг бирида Ўзбекистон халқ артисти Шерали Жўраев ёш қўшиқчи Ботиржон Қодировни шаънига таҳқирли сўзлар айтди. Хусусан, ҳофиз “кўп йиллар давомида бизнинг олдимизда юриб, кейин етти йил давомида бирор марта ҳам бизни эсламаган одам бир қўшиқчини менинг ўғлим сифатида таништириб, тўйма-тўй олиб юрибди”, дея билдирган. Шерали Жўраевга кўра, шу йўл билан ёш қўшиқчи ва унинг продюссери ўзларича ном қозонмоқдалар.\nТожикистонда “Путин”нинг бир метри учун уч доллардан беш долларгача ҳақ тўлайдилар\n02.10.2007 21:51 msk\nСиёсатчилар, артистлар ёки фильмларнинг машҳурлик даражасини аниқлаш учун доим ҳам ижтимоий сўров ўтказиш шарт эмас. Тожикистонда буни билиш учун буюм бозорини айланиш кифоя ва манзара аён бўлади-қўяди. Душанбеда бир неча йилдирки, “Путин” деб номланган газлама урфда. Маҳаллий нозанинлар ичида у ўта машҳур. Уларни газлама нархининг нисбатан юқорилиги ҳам тўхтатиб қололмаяпти: унинг бир метри учун қизларнинг уч доллардан беш долларгача ҳақ тўлашларига тўғри келаяпти. Гарчи баҳоси ва сифати “Путин”никичалик бўлмаса-да, “Бригада” газламаси ҳам худди “Бин Лодин” газламаси каби харидоргир.\nҚирғизистон саммит олдидан ёки ШҲТ саммити арафасида Бишкекдаги аҳвол\n13.08.2007 22:48 msk\nШанхай ҳамкорлик ташкилоти (ШҲТ) таркибига кирувчи мамлакатлар раҳбарлари Қирғизистон пойтахтида бўлиб ўтажак саммитга йиғилишларига ҳам саноқли кунлар қолди. Ушбу кўламли тадбир арафасида Бишкек кўркамлашиб бораяпти. Бу яхши иш. Аммо айрим ҳолларда шаҳарни ободонлаштириш билан шуғулланувчи маҳаллий амалдорлар мантиғи аҳолини лол қолдирмоқда ва ҳатто уларни боши берк кўчага киритиб қўймоқда.\nҚоракўл: Ўзбекистоннинг олтин териси\n26.07.2007 15:20 msk\nЯнги туғилган қўзичоқлар путурдан кетган кушхонага ҳайдаб кетилаётган тонг палласида Қизилқум марказидаги ферма уларнинг жон аччиғида маърашига тўлиб кетади. У ерда қассоблар қўзичоқларни сўйишиб, чаққон ҳаракатлар билан териларини шилиб оладилар. “Худди пайпоқни ечиб олгандек”, - дейди улардан бири. Қўзи гўштининг қони шунингсиз ҳам қўнғир тусга кириб кетган тупроқли ерга оқиб тушсин учун у темир илмоққа илиб қўйилади. Ошланган қоракўл терилари вазнсиз, аммо нобоп мўйна учун юзлаб ёки минглаб долларлар тўлашга тайёр бўлган урфпараст эркак ва аёлларнинг эгнини безайди.\n“Ағим”: Қирғизистон президенти Бакиевнинг учоқлари нима учун тез-тез ҳалокатга учраб туради?\n30.06.2007 20:14 msk\nТранспорт вазирлиги ва Фуқаро авиацияси департаменти томонидан қилинаётган ўзбошимчаликлар ва президент буйруқларини жим туриб саботаж қилиш Қирғизистон президенти Бакиев учоқлари атрофидаги нохуш ҳодисаларга сабаб бўлаяпти, дея таъкидлайди мухолифатнинг қирғиз тилида чиқувчи “Ағим” газетаси.\nЎзбекистон: Олимнинг кўп йиллик меҳнати суд томонидан журналистнинг қалам ҳаққига тенг миқдорга баҳоланди\n18.05.2007 17:28 msk\nМуаллифлик ҳуқуқи етарли даражада муҳофаза этилади, деб Ўзбекистонда кўп таъкидлашади. Ҳақиқатан ҳам, мамлакат халқаро интеллектуал мулк ташкилотига аъзо бўлиб, бу соҳадаги барча муҳим шартномаларни ратификация қилган ва қонунчилик базаси жаҳон стандартларига тўлалигича мос келади. Аммо, минг таассуф бўлсинким, бу соҳада ҳақиқий аҳволнинг қандайлигини қуйидаги мисолдан билса бўлади.\nЖаҳон банки Қозоғистонга Орол денгизининг шимолий қисмини сақлаб қолишга ёрдам бермоқда\n09.05.2007 17:03 msk\nОрол денгизининг аҳволи 2000 йилга келиб, айниқса, ачинарли бўлиб қолди. Қачонлардир катталиги жиҳатдан дунёда тўртинчи ўринни эгаллаган бу денгиз ўтган асрнинг олтмишинчи йилларидан бери тинимсиз қурий бошлади. Амударё ва Сирдарё сувлари денгизга бормай, совет даврида бунёд бўлган ирригацион лойиҳаларга оқизилиши натижасида, шу бугунга келиб денгизнинг чорак қисми қолди, холос.\nРуслан Чагаев: “Кичкина деманг бизни…”\n16.04.2007 15:32 msk\n15 апрелга ўтар кечаси Штутгартда (Германия) WBA йўналиши бўйича жаҳон чемпиони унвони учун россиялик Николай Валуев ва ўзбекистонлик Руслан Чагаев ўртасида жанг бўлиб ўтди. Валуев ўз унвонини тўртинчи маротаба ҳимоя қилиш мақсадида майдонга тушди. Чагаев эса юқори даражали ўйинлар ўтказиш бўйича унча катта бўлмаган тажрибага эга эди. Моҳиятан, унинг профессонал мавқеида ўтган йил охирида Жон Руисга қарши фақат биттагина даъвогарлик жанги бўлган эди, холос. Унинг боксдаги энг катта ғалабаси эса ҳаваскорлик жангига дохил эди: ўн йил аввал Руслан Чагаев жаҳон чемпионати финалида кубалик машҳур боксчи Феликс Савонни мағлуб қилганди.\nБиринчи фазогир Қирғизистоннинг Жалолободида туғилган киши бўлиши мумкин эди\n12.04.2007 23:54 msk\nЎзганликлар Фарғона водийсида туғилган кишилар ичида биринчи бўлиб фазога чиққан ўз ҳамюртлари Солижон Шарипов билан ҳақли равишда фахрланадилар. Ваҳоланки, қўшни Жалолобод аҳлида коинот соҳасига дохиллик билан фахрланишга кўпроқ асос бўлиши мумкин эди. Фазогирларнинг биринчи отрядида йигирма киши бор эди, уларнинг иккитаси – Валентин Варламов ва Марс Рафиқов жалолободлик эдилар. Бу иккиловлондан бирови инсоният тарихига биринчи фазогир сифатида кириши мумкин эди.\n“Ўз-ўзга” тизими асосида: Тожикистон президентининг кечиккан ватанпарварлиги ҳақида сўз\n25.03.2007 08:01 msk\nБутун дунёда одамлар фамилияларини ё оилавий аҳволи ўзгаргани муносабати билан ёки ўз шахсини яширин ўта зарур бўлиб қолганда ёхуд бошқа бир зарур сабаб билан ўзгартирадилар. Тожикистон президенти Эмомали Раҳмонов эса ўз фамилиясидаги русча “-ов” қўшимчасидан қутилгани ҳақида анча шов-шувли баёнот берди.\nАндижонда мактаб ўқувчилари жамоат транспортлари учун «дардисар» йўловчиларга айландилар...ми?\n08.01.2007 13:11 msk\nСобиқ Иттифоқ даврида шаҳар йўловчи ташиш транспортларида айрим йўловчилар учун бепул юриш ҳуқуқини берадиган имтиёзлар бор эди. Улар орасида фахрийлар, уруш ногиронлари ва қатнашчилари, ички ишлар ходимлари, шунингдек, мактаб ўқувчилари ва ҳоказолар бўлган. Бугунги шароитда бу имтиёзлар бекор қилинган бўлсада, 7 ёшгача бўлган болаларнинг бепул юриши сақланиб колган. Аммо бу имтиёздан 7 ёшдан катта мактаб ўқувчилари ҳам фойдаланадилар. Ҳайдовчиларга мана шуниси ёқмайди.\nМосква олийгоҳи талабалари Навоий тоғ-металлургия комбинатида ўтган амалиётларидан жуда мамнунлар\n01.01.2007 09:45 msk\nЎзбекистонда Москва давлат пўлат ва қотишмалар институти (МДПҚИ) талабаларининг амалиёти ниҳоясига етди. Амалиёт ўташ учун базавий корхона Навоий тоғ-металлургия комбинати бўлди. Талабалар Навоий, Зарафшон, Учқудуқ, Зафаробод шаҳарларида бўлдилар, таркибида олтин ва уран мавжуд бўлган рудаларни қайта ишлаш асосий усуллари билан, хусусан, уникал технологиялар ва уникал объектлар билан танишдилар. МДПҚИ талабалари Ўзбекистонда кўрган нарсаларининг кўпини Россиядаги металлургия корхоналарида кўролмайдилар.\nЎзбекистон: Ургут туман раҳбарининг ўлими Самарқанд вилоятидаги газ таъминоти муаммосига эътибор қаратишга мажбур этди\n26.12.2006 19:14 msk\nСамарқанд вилоятининг Ургут туман ҳокими Холмуҳаммад Нуруллаев 2006 йил қишининг қурбонига айланди. Терговнинг аниқлашича, у Самарқанд вилоятида жойлашган Ўзбекистон-Эрон қўшма корхонасида ишлаб чиқарилган, стандартларга тўғри келмайдиган иситгичдан фойдаланганда ажралиб чиқувчи ис газидан ҳалок бўлган. Самарқанддаги манбага кўра, Тожикистон билан чегарадош бўлган йирик туман ҳокимининг ўлими Ўзбекистон президенти Ислом Каримовни ҳайрон қолдирган. У бунақа мақомдаги одамнинг ис газидан заҳарланиб ўлишига ишонмаган. Президент ИИВ вазир ўринбосарини Ўзбекистон миллий хавфсизлик хизмати раиси Рустам Иноятов билан бирга Самарқандга юборган.\nЎзбекистондаги Исроил элчихонаси тасодифий йўловчини отиб қўйган ўз қўриқчиларининг айбини тан олмаяпти\n02.12.2006 19:10 msk\n2005 йил 13 май куни Ўзбекистонда бир-бири билан деярли боғлиқ бўлмаган икки воқеа содир бўлди. Андижонда қуролли қўзғолон юзага келди ва шафқатсизларча бостирилди, Тошкентда эса Исроил элчихонаси қўриқчилари ўзларида шубҳа уйғотган тасодифий йўловчини отиб қўйдилар. Ўша пайтда Андижонда бўлиб ўтган воқеалар қабатида иккинчи воқеа орқа планга ўтиб кетди, кейин эса унутилди\nЎзбекистон: Тўйлардаги раққосалар турмуши қийин\n29.11.2006 19:44 msk\nЎзбекистонда тўй мавсуми деярли йил бўйи давом этади. Фақат муқаддас Рамазон ойигина бундан мустасно. Тўй тантаналари ёз ва куз ойларида авжига чиқади. Июнь ойидан бошлаб тўйларда хизмат қиладиган артистларда буюртмалар сони кескин ошиб кетади. Табиийки, бирорта тўй ҳам раққосаларсиз ўтмайди.\nЎзбекистон жанубида жойлашган Қонбешбулоқ кўли осмон жинси кратери бўлиши мумкин\n17.11.2006 18:54 msk\nЎзбекистоннинг Сурхондарё вилояти ғарбидаги Хамконда жойлашган, эни 800 метрча келадиган Қонбешбулоқ кўли нишоналарига кўра ўзига хос табиат ёдгорлиги бўлиб ҳисобланади. Ўзбекистон жанубида узоқ йиллар мобайнида дала тадқиқотларини олиб борган тошкентлик геолог Ольга Никитина фикрича, бу кўл табиий ёки сунъий йўл билан пайдо бўлмай, метеорит кратери бўлиши мумкинлиги билан эътиборга лойиқдир.\nЎзбекистонда Интернетдан фойдаланувчилар сони қанча? Расмий маълумотларга кўра - 1,4 миллион киши\n06.11.2006 19:32 msk\nШу кунларда Ўзбекистон алоқа ва ахборотлаштириш агентлиги (ЎзААА) жорий йилнинг тўққиз ойи натижалари бўйича республикадаги Интернетдан фойдаланувчилар ва уяли алоқа мижозлари сони ҳақидаги маълумотларни эълон қилди. Бу давр ичида уяли телефон эгалари сони 79,8 фоизга ошган ва 1 октябрга келиб 2.068.500 кишини ташкил қилган. Йил бошида мамлакатда 1,15 миллион уяли алоқа мижози бор эди.\nТошкентда кредит картаси билан қаердан ва қандай қилиб пул олиш мумкин?\n31.10.2006 16:10 msk\nКредит карталаридан барча ривожланган мамлакатлар аҳолиси анчадан буён ва фаол фойдаланади. Бу борада Ўзбекистонда ишлар қандай? Бу каби саволга аниқ жавоб топишга чўнтагида кредит картаси бўлган сайёҳ танишимнинг – ўзи туғилиб ўсган Сибирдан бошқа ҳеч қаерда бўлмаган камсуқум йигитнинг Ўзбекистон пойтахтига меҳмонга келиши сабаб бўлди. Шундай қилиб, олдимизда ечилиши керак масала турарди. Берилган: Visa Electron валютали кредит картаси. Топиш керак: 100 АҚШ долларини сўмга айлантириб берадиган банкомат. Исботлаш керак: Ўзбекистон пойтахти тараққиётда Сибирдаги кичкинагина шаҳарчадан қолишмайди, балки ундан ҳам ўзиб кетган.\nЎзбекистонда парашют спорти фахрийларининг ўн бешинчи мусобақаси бўлиб ўтди\nҚулликка рози бўлманг!\nХоразмда икки юзга яқин узоқ умр кўрган кишилар қайд этилган\nЎзбекистондан Германияга велосипедда борган марғилонлик дурадгор ўз саёҳати ҳақида ҳикоя қилади\nЎзбекистон расмийлари Бухоро вилоятида содир бўлган йирик автомобиль ҳалокати ҳақида лом-мим демадилар\nЎзбекистонда номаълум сабабларга кўра бирданига бир нечта АЁҚШ портлаб кетган\nВиктор Духовний: «Сибирь дарёлари йўналишини буришдан Россия Ўзбекистондан кам манфаатдор бўлмайди»\nҚирғизистонда намойиш ўтказиш анъанага айланмоқда\nҚорақалпоғистон ҳайвонот оламини қирилиб кетишдан қандай асраб қолиш мумкин?\nЎзбекистонда ўқитувчиларни рағбатлантириш тизими мукаммал эмаслиги салбий кўринишларга сабаб бўлиши мумкин\nГастролда юрган артистларга ўт қўйилди. Ўзбек театри юлдузлари Москвадаги квартирада куйиб кетишларига бир баҳя қолди\nМосквадаги ёнғин пайтида “Илҳом” Тошкент театрининг икки артисти жиддий жароҳатланди\nТошкент зилзиласи. 1966 йил 26 апрел афсоналари ва ҳақиқатлари\nҚозоғистон махсус хизматлари ўз халқи хавфсизлигига кафолат беролмайди\nТожикистондаги “Окно” оптик-электрон комплекси Россия ихтиёрига ўтди\nРаҳмоновнинг янги махфий қароргоҳи Нурек ёнида жойлашган. Президентнинг дала ҳовлисини Россия махсус ҳарбий отряди қўриқлайди\nЎзбекистондаги баҳор сиёсий қаҳратон фонида. Фотолавҳа\nЗилзилани оператив равишда олдиндан айтиб бериш мумкин эмас. Умуман бунинг кераги борми?\nБишкек яқинидаги Орловка қишлоғи аҳолиси ҳар куни чиқиндилар ичидан кремний изламоқда\nТошкент марказидаги Мустақиллик майдонидаги монумент умуммиллий рамз мақомини олди\nҚамчиқ довонида транспорт қатнови тикланди (фоторепортаж)\nБраконьерлар Қизил китобга киритилган сайғоқларни овлаб, гўштини Урганчда сотмоқдалар\nХоразмга кўмир беришди… Ўзбекистоннинг яна бир минтақаси газ етишмаслигидан азият чекмоқда\nГаз тақчиллигидан Самарқандда «буржуйка» печларини ишлатиш расм бўлмоқда, телевидение эса ўтинни реклама қилмоқда\n«Бител» уяли телефон компанияси зиддиятлари кучаймоқда\nТошкентнинг Олой бозоридаги нархи 75 долларлик «Янги йил саватлари»\n“Бител» компанияси мижозлари рақобатчилар ихтиёрига ўтмоқда\nҚуриб қолган кўл сирлари. Тошкент тубидан кичик фоторепортаж\nҚирғиз депутати маҳбусларга биринчи бўлиб ўқ узган ва оломон томонидан ясоққа учраган\nЎзбекистонлик журналистлар «Биз маҳв этаётган дарёлар» экологик лойиҳасини якунладилар\nНозим Нодиров Осиё РВЦ “Ёш гвардия” кечасига таклиф қилади


ИнтерФУТБОЛ :: Феноменал Мертенс ёхуд неаполнинг янги кумири\nДрис аввалига «Кальяри»га қарши кечган учрашувда «хет-трик» қайд этиб, «Наполи»нинг 5:0 ҳисобида ғалаба қозонишига асос солди. Кейинги турда эса «Торино» дарвозабони бельгиялик йигит олдида 4 марта ожиз қолди. Бу сафар неаполликлар 5:3 кўринишида устун келишди. 18-тур доирасида эса, неаполликлар Флоренцияда «Фиорентина» меҳмони бўлиб, 3:3 ҳисобида дуранг қайд этишди. Қаҳрамонимиз бу гал ҳам майдонни голсиз тарк этмади. Энг қизиғи, Мертенс бутун ўтган мавсумда атиги 5та голга муаллифлик қилганди. Ваҳоланки, у 33та ўйинда иштирок этган. Хуллас, Дриснинг жорий «А» сериясидаги голлари сони 11тага етди. Айтиш жоиз, ёзда айнан «Наполи» томонидан «Ювентус»га 90 миллион евро эвазига сотилган аргентиналик Гонсало Игуаин шунча вақтда ўз ҳисобига 10тагина гол ёзиб қўйди. Умуман, Италия чемпионатининг 18-туригача фақат Мауро Икарди («Интер»), Андреа Белотти («Торино») ва Эдин Жеко («Рома»)гина Мертенсдан кўпроқ гол уришди. Уларнинг бельгиялик митти футболчидан фарқли ўлароқ, соф ҳужумчи эканликларини эътиборга олиш керак.\nLa Gazzetta dello Sport нашри Мертенсни «феноменал» ибораси билан таърифлашга улгурди. Журналистлар унинг айниқса, «Торино» дарвозасига йўллаган 4-голига алоҳида тўхталишди. Чунончи, Дрис бу голни Неаполнинг абадий қаҳрамони - Диего Марадона усулида урди. Аниқроғи, бельгиялик тўпни Жо Харт устидан ташлаб қўйди - ўта нозик ҳаракат. Боз устига, зарба жарима майдони бурчагига яқин жойдан берилди. Лекин Мертенснинг ўзи клуб афсонасига яқинлашишига ҳали анча борлигини яхши тушунади.\n«Наполи» бош мураббийи Маурицио Сарри эса ўйиндан сўнг бош қаҳрамонни алоҳида мақташдан тийилиб турмади. «Дрис - бетакрор футболчи, бироқ ўз ўрнида тан олиш керак, айни пайт бутун жамоа унинг учун жуда кўп вазият яратмоқда. Биз ғалабага эрта ишониб, «Торино»нинг ўйинга қайтишига имкон бердик. Бошқача айтганда, бирин-кетин хатоларга йўл қўйдик ва 3та аҳмоқона гол билан жазоландик. Аслида бундай қилмаслигимиз керак эди. Муҳими, «Наполи»да ҳужумкорлик салоҳияти катта. Агар шундай ўйнашда давом этсак, Чемпионлар Лигаси «плей-офф» раундида «Реал»га ҳам кўп қийинчилик туғдиришимиз тайин».\nҲа, «Наполи» жорий мавсум сермаҳсул ўйинлари билан ажралиб турибди. Дейлик, Италияда 18-турдан сўнг энг кўп голни айнан неаполликлар ҳосил қилишди - 40та. Ваҳоланки, Игуаин ўрнини босиши мўлжалланган Аркадиуш Милик ҳозир сафда эмас. Поляк йигити дастлабки 7та ўйинда 4та гол уришга улгурганди, энди эса охирги учрашувларда «сохта тўққиз» ролини бажараётган Мертенс бош кўтармоқда.\nАйтганча, бельгиялик Италия футболининг сўнгги 42 йиллик тарихида кузатилмаган натижага эришди. Яъни шунча вақтдан буён «А» сериясининг кетма-кет 2та учрашувида камида «хет-трик»ка эришиш ҳеч кимга насиб этмаганди. Қаранг, бунақаси Филиппо Инзаги, Кристиан Вьери, Марко ван Бастен, Андрей Шевченко, Эрнан Креспо, Габриэль Батистита каби голеадорлар қўлидан ҳам келмаган. «Тўғриси, нима қилганимни ҳали тўла англолмадим. Ўз голларимни қайта кўриб чиқсам, ниманидир тушунарман балки. Айни пайт «сохта тўққиз» сифатида ўйнаб, ўзгача қулайликни ҳис қиляпман. Аммо қайтарилган тўп учун курашиш мен учун эмас», - дейди барчасидан мамнун Мертенснинг ўзи.\n«Наполи» янги голеадорига янги шартнома таклиф этишга ҳам улгурди. Яъни неаполликлар бельгиялик футболчи билан ўртадаги келишув муддатини бирданига 2021 йилгача узайтирмоқчилар.\nМанба: Sports.ru, А.АҲМЕДОВ тайёрлади


Москвада одам савдоси билан шуғулланиб келган Ўзбекистон фуқароси экстрадиция қилинди\n15:35 / 08.12.2015\nРоссия бош прокуратураси инсон савдосида айбланиб жиноий жавобгарликка тортилган 23 ёшли Ўзбекистон фуқароси Фаррух Туйғуновни экстрадиция қилди. Расмий маълумотларга қараганда, Туйғунов 2014 йилдан буён қидирувда бўлган.\n“Туйғунов 2013 йил июнидан 2014 йил февралига қадар опаси билан биргаликда ватандоши бўлган икки қизнинг оғир моддий аҳволидан фойдаланиб, уларни Миробод туманидаги хонадонида жойлаштирган. Зўрлик билан у қизларни интим хизматлар кўрсатишга мажбур қилган.\n2015 йил июнида давлатлараро қидирувда бўлган Туйғунов Москвада қўлга олинди”, - дейилади прокуратура хабарномасида.


"Ўз-ўзини ци массаж қилиш" китоби, Мантек Чиа\nСправочники, Медицина, Психология\nЮсуфжон Азимов , Ситора Азимова\nҚадим замонлардан то ҳозирги кунга қадар ҳам дао устозлари ажабланарли даражада навқирон ва соғлом кўринадилар.\nУларнинг ташқи кўриниши, фаоллиги ва ҳаракатчанлигига қараб, ёшини айтганда 20-30 йилга адашиш мумкин.\nБундай навқиронликка эришишнинг усулларидан бири ўз-ўзини даосча массаж қилиш ёрдамида ёшаришдан иборат. Бу усулларни қўллаб сезги аъзолари (кўзлар, қулоқлар, тил, тишлар, тери қатлами)ни ва ички аъзоларни мустаҳкамлаш ва ёшартириш учун даолар ички қувват ёки Цини қўллардилар.\nБугунги кунда ёшартирувчи ва соғломлаштирувчи дао техникаси тахминан беш минг ёшда экани айтилади, аммо яқин вақтгача у устоз танлаган саноқли шогирдларгагина ўргатиладиган сирли билимлар сирасига киритиларди.\nКўплаб таниқли устозлардан таҳсил олган Мантэк Чиа билимларни мисқоллаб йиғиб, уларни бир бутун, мантиқан тугал усулга бирлаштира олди.\nБундай навқиронликка эришишнинг усулларидан бири ўз-ўзини даосча массаж қилиш ёрдамида ёшаришдан иборат. Бу усулларни қўллаб сезги аъзолари (кўзлар, қулоқлар, тил, тишлар, тери қатлами)ни ва ички аъзоларни мустаҳкамлаш ва ёшартириш учун даолар ички қувват ёки Цини қўллардилар.\nБугунги кунда ёшартирувчи ва соғломлаштирувчи дао техникаси тахминан беш минг ёшда экани айтилади, аммо яқин вақтгача у устоз танлаган саноқли шогирдларгагина ўргатиладиган сирли билимлар сирасига киритиларди.\nКўплаб таниқли устозлардан таҳсил олган Мантэк Чиа билимларни мисқоллаб йиғиб, уларни бир бутун, мантиқан тугал усулга бирлаштира олди.\nУзоқ умр кўриш қоидалари\nСоғлом интеллектуал она ва бола – истиқлол истиқболи\nАхмад ибн Сулаймон\nСармоядор. 1-китоб. 1-қисм


Таваллуд топган сана: 1928 йил\nҚундуз Миркаримова — раққоса, балетмейстер, Ўзбекистон халқ артисти, СССР халқ артисти, “Дўстлик” ва Халқлар дўстлиги орденлари, кўп карра республика ва халқаро танлов ва фестиваллар лауреати каби нуфузли давлат мукофотлари совриндори.\nҚундуз Миркаримова 1928 йил Тошкентда туғилган. 1951 йил Москвада Катта театр қошидаги хореография билим юртини тугатган. 1951-1973 йиллар Ўзбекистон Давлат филармониясида ишлаб, “Ғайратли қиз”, “Катта ўйин”, “Хоразмча рақс”, “Уйғурча рақс”, “Роҳат”, “Жонон”, “Най навоси”, “Баҳор тонги”», “Тановар”, “Занг ўйин”, “Помир рақси”, “Дилдор”, “Гулруҳ”, “Раққосасидан”, “Чўли ироқ”, “Гулдаста”, “Тоғ рақс” “Усмони рақси”, “Гулноз” каби мумтоз, халқ ва замонавий ҳамда қардош халқлар рақсларини ижро этган.\n1951-1973 йиллар Тошкентдаги Алишер Навоий номидаги Катта опера ва балет театрида рақсга тушган. 1973 йилдан 1979 йилга қадар Ўзбек хореография олийгоҳида дарс берган. 1979 йилдан Миркаримова – М. Турғунбоева номидаги “Баҳор” миллий ансамбли режиссёр-балетмейстери, бадиий-раҳбари.\nРақс сирларини Мукаррама Турғунбоева, Росия Каримова, Гавҳар Раҳимова, Наталья Губская каби буюк раққосалардан ўрганган.\nКўплаб ўрганган рақслари М.Турғунбоева услубидадир. Улар орасида, “Тошкент занги”, “Қўқонча доира рақси”, “Ёр истаб”, “Тановар-1, 2, 3”, “Янги тановар”, “Тошкент тановари”, “Фарғона тановари”, “Наманган тановари”, “Қўқон тановари”, “Адолат тановари”, “Эйсарвиравон” (мақом), “Ўрик гуллаганда”, “Ўзбекистон қизлари”, “Наврўз рақси”, “Ўзбек миниатюралари”, “Ҳамса рақси” (Зебуннисо, Увайсий, Нодира, Дилшод, Зулфия), “Хотира”, “Она қалби” (композиция), “Баригал” (композиция), “Салом айтинг”, “Катта бухорча”, “Бисёр”, “Олмача анор”, “Сўзана”, “Палак”, “Пахта”. Шунингдек, у араб, тунис, япон, турк ва корейс халқ рақсларини ҳам ижро этган.\nХитой, Ироқ, Швеция, Норвегия, Финландия, Франция, Италия, Ангола, Мальта, Гвинея, Мозамбик, Тунис, Шимолий Корея, Олмония, Австрия, Польша, Болгария, Чехославакия, Венгрия, Югославия, Руминия, Лаос, Мексика, Испания, Аргентина, Канада, Куба, Греция, Англия, Шотландия, Бразилия, Вьетнам каби мамлакатларда бўлиб, ўзбек рақсларини намойиш этган.\n1964 йилдан Тошкентда хореографиядан дарс беради, унинг кўплаб ўқувчилари ҳам иқтидорли рақс ижрочилари сифатида танилган. У Ўғилой Муҳамедова, Света Турсунова, Гавҳар Аминова, Дилафрўз Жабборова, Қизлархон Дўстмуҳаммедова, Малика Аҳмедова, Ўзбекистонда хизмат кўрсатган артистлар Гулчеҳра Жўраева, Зулайҳо Асомова, Ўзбекистонда хизмат кўрсатган санъат арбоби Юлдуз Исматова, Тожикистондаги “Зебо” ансамблининг ташкилотчиси Зебо Аминзода ва бошқаларга дарс берган.\nРеспублика халқ артисти Қундуз Миркаримова узоқ ва бахтли, тарихий ва ижодий ҳодисаларга бой ҳаёт кечирди.\nҲаёт Тақдир номли қисқа бекатларда тўхтаб, рақснинг шиддатли гирдобида айланишда давом этмоқда. Уни танишган ва билишган, севишган ва гўзалликни асл шайдолари ва қатор ишқибозлари севишда давом этишмоқда. Ва, ҳатто, телеэкранда маҳоратли рақсига бир лаҳзагина бўлса-да шоҳид бўлган тамошабин, ушбу тимсолни юрагидан ўчира олмайдилар. Игорь Моисеев ва Майё Плисецкая каби буюк рақс арбоблари ўзбек рақсининг маҳоратли даҳосига бўлган самимий завқини билдиришган.\nХореографиянинг беқиёс примаси, балетмейстер, афсонавий ўзбек рақсларининг саҳналаштирувчиси бутун дунёга танилган. Бутун халқнинг севимли рақслари бўлмиш “Хотира”, “Гулноз”, “Пахта” ва бошқа кўплаб рақсларни бетакрор ижро этган ва саҳналаштирган.\nБугун ҳам Тошкент давлат олий хореография мактаби деворлари ортида ёш раққосаларга дарс бериб келади, ҳозирда ушбу мактаб директори Қундуз Миркаримованинг шогирди — республика халқ артисти Гули Ҳамроевадир.\nҚундуз Миркаримова СССР халқ артисти (1966) ва Ўзбекистон халқ артисти (1984), шунингдек, Мукаррам Турғунбова номидаги (1994) мукофотлар совриндори саналади. 1997 йил “Дўстлик” ордени билан тақдирланган.


"Рома" Сусо эвазига "Милан"га Пасторени бермоқчи\n15 июль, 2019, 19:03\nТеглар:Рома | Милан\nУлар ўзаро футболчи алмаштиришлари мумкин.\nРимнинг “Рома” клуби ҳамон “Милан” ҳужумчиси Сусони сотиб олиш фикридан қайтмаяпти. Бу ҳақда Football Italia нашри хабар тарқатмоқда.\nТаъкидлаш керакки, 25 ёшли испаниялик футболчининг товон пули 40 млн еврони ташкил этади. Бироқ, унинг “россонерилар” билан имзолаган шартномасига кўра уни фақат хориж клуби сотиб олиши мумкин. Аниқроғи, у А Серия клубларига сотилмайди. “Рома” эса Сусо эвазига “Милан”га аргентиналик ярим ҳимоячи Хавьер Пасторени таклиф қилмоқда.\nМаълумот учун, Сусо ўтган мавсум А Серияда 35та ўйинда иштирок этди ва ўз ҳисобига 7та гол ҳамда 10та голли узатма ёздириб қўйишга эришди. Пасторе эса 14та ўйинда майдонга тушиб, 1та гол ҳамда 1та голли узатмага муаллифлик қилди.\nРПЛнинг тўпурар хавбеки "Рома"га ўтиши мумкин


«Scorpion» фильми рекорд даражада томошабин йиғди\n04.12.2018 09:54 0 264\n1 декабрдан пойтахтимиз кинотеатрларида «Scorpion» триллерининг намойиши бошланган эди. Илк дам олиш кунларида картинани томоша қилиш учун кинотеатрларга 15 мингдан ортиқ томошабин ташриф буюрди. Бошқа фильмлар намойишига келадиган томошабинлар сони билан таққосланганда, бу кўрсаткич 15-20 баробарга кўп.\nАлишер Навоий номидаги кино саройи маъмуриятининг маълум қилинишича, кино ихлосмандларининг талабидан келиб чиққан ҳолда деярли барча кинозалларда беш сменада ҳам «Scorpion» фильми намойиш этилмоқда.\nЭслатиб ўтамиз, Мухлиса Азизова режиссёрлигида тасвирга олинган «Scorpion» триллери 27 ноябрь куни IV PROlogue халқаро кинофестивалининг очилишида гала-премьера қилинган эди.\nТриллер Тошкент, Бухоро, Санкт-Петербург ва Марокашда суратга олинган. Фильмда Фарҳод Маҳмудов, Карим Мирҳодиев, Юлдуз Ражабова, Раъно Шодиева каби таниқли актёрлар иштирок этди. Шунингдек, ролларда машҳур туркиялик актёр Мурат Йилдирим ва россиялик Вячеслав Разбегаев ҳам роль ижро этган.\nФильм сценарийси муаллифи Боб Андервуд (АҚШ), картина оператори Макс Цуи (Германия). Овоз устида ишлаш жараёни «Мосфильм» киноконцерни мутахассислари томонидан амалга оширилган. Ранг-тасвир эса Москванинг «Color Kitchen» компанияси ҳамкорлигида олиб борилган. Фильмнинг овоз дизайни устида америкалик овоз режиссёри Гери Буржуа ишлаган.\nКартина тизери бир кун ичида бир миллион мартадан ортиқ томоша қилинган эди.\nМаданият Кеча, 15:22\nРежиссёр ва сценарист Жасур Исҳоқов вафот этди\nМаданият 23/10, 20:45\nЗулфиқор Мусоқов тегишли органларга мурожаат қилди


Криштиану Роналду: «Ишончим комил, биз чемпион бўламиз» » Ўзбекистон янгиликлари – Zamin.uz\n09-02-2015 | 17:14\nZAMIN.UZ / Спорт / 09 Феврал 2015 года703\n«Реал» ҳужумчиси Криштиану Роналду Ла лиганинг 22-тури доирасида бўлиб ўтган «Атлетико»га қарши ўйин (0:4) борасида ўз фикрларини билдириб ўтди.«Реал»нинг 0:4 ҳисобида ютқазишга ҳаққи йўқ. Бу ўйинда ҳеч нарсани қойиллата олмадик. Биз руҳий ва жисмоний жиҳатдан яхши формада эмасдик. Баҳона қилмоқчи эмасман, биз хатога йўл қўйдик.Биз барча жиҳатлар бўйича ёмон ўйнадик. Зудлик билан бу кунни унутишимиз лозим. Ушбу мағлубиятдан сабоқ чиқаришимиз керак. Мусобақа жадвалида пешқадам сифатида қоламиз, аммо охиригача курашишимиз керак. Агар "Барселона" ўз ўйинида ғалаба қозонса, фарқ 1 очкогача қисқаради.«Реал» «Атлетико»дан анча кучли. Ишончим комил, биз яна чемпионликни қўлга киритамиз. Уч йил аввал "Барселона"га 0:5 ҳисобида ютқазгандик, аммо биз 3 очко йўқотдик, 4 очко эмас. Бугун ҳам шундай бўлди», – дейди Роналду.Манба: www.stadion.uz\nЎқишни тавсия қиламиз Зидан: "Роналду ва Мессини бир-биридан устун қўя олмайман"\nРоналду 4та ўйиндан 12 ўйингача дисквалификация қилиниши мумкин\n09:56 / 25-01-2015


“Ўзбекконсерт”: 2019 йилдан концертларнинг 30 фоизи жонли ижрода бўлиши шарт! — 21asr.uz\n“Ўзбекконсерт”: 2019 йилдан концертларнинг 30 фоизи жонли ижрода бўлиши шарт!\nПрезидент Администрацияси ҳузуридаги Ахборот ва оммавий коммуникациялар агентлигида “Миллий эстрада санъатининг аҳволи, айниқса, ёшлар маънавиятини юксалтиришдаги ўрни ва аҳамияти” мавзусидаги матбуот анжумани бўлиб ўтди.\n— Жорий йилда лицензия беришни онлайн тартибга ўтказиш ва уни табақалаштириш(туман, вилоят шаҳар шароитларидан келиб чиққан ҳолда нархларни белгилаш) ишларини олдимизга мақсад қилиб қўйдик, - дейди “Ўзбекконсерт” давлат муассасаси бошлиғи Одилжон Абдуқаҳҳоров. — Жорий йилдан бошлаб фонаграммани йўқ қилиб жонли ижро ўсишини босқичма-босқич амалга ошириш тартибини йўлга қўйишни кўзлаганмиз. Эстрада ҳонандаларидан яккахон концерт дастурларини 30% ини жонли ижро этиши талаб қилинади. Кейинчалик бу кўрсатгични йилдан йилга 60%, 100%га кўтарамиз. “Ўзбекконсерт” давлат муассасаси бу тўсқин эмас, жигар инсон организмини тозаловчи аъзоси ҳисобланганидек, “Ўзбекконсерт” давлат муассасаси ҳам санъатни тозаловчи “филтр” вазифасини бажаради. Шу мақсадда бизнинг асосий мақсадимиз оила даврасида бўлганда меъёрдаги клипларни кўришни таъминлаш.\n2018 йил 1 февралидан бошлаб, ҳар ойда икки маротаба Муассасада санъаткорларнинг қўшиқларига ишланган видеоклиплар савиясини баҳолаш Бадиий Кенгаши ташкил этилган эди. Бадиий Кенгаш томонидан 2018 йилнинг якунига қадар 18 маротаба Кенгаш йиғилиши ўтказилиб, санъаткорлар томонидан 185 та видеоклиплар тақдим этилди. Шундан 75 та видеоклиплар тасвирида баъзи жузъий камчиликлар учрагани сабабли қайта тўғирлаш учун тавсия этилди. 48 та видеоклиплар умуман талабга жавоб бермаганалари учун рад этилди.\nЖорий йил Германия, Берлин, Франция каби ривожланган давлатларга гастрол концертлари уюштириш режалаштирилган. Бундан кўзланган асосий мақсад миллий санъатимизни дунёга ёйиш. 2019 йилдан Қорақолпоғистон Республикаси, Сурхондарё ва Қашқадарё вилоятларида лицензия талабларига енгиллик бериш мақсадида Ижодий комаклашувчи вакиллар гуруҳининг сайёр йиғилишлари ташкил этиш ҳам режалаштирган.\n— Бугун ўзбек эстрадасининг қиёфаси озгина фоизли яхши ҳонандаларни ҳисобга олмаганда, матнлари, мусиқалари жуда ёмон аҳволда, - дейди Ўзбекистон адабиёти ва санъати газетаси, санъат бўлими мудири Гулчеҳра Умарова. — Бунга сабаб уларнинг миллий мусиқани билмаганлигида, саводсизлигида. Улар ашула айтсам бўлди санъаткор бўлиб кетаман деб ўйлайди. Ўзбек мусиқасини билиш учун, аввало, мақомни билиш керак, мумтоз куйларни билиш керак. Умуман олганда, мени назаримда, лицензияни яна бир қайтадан кўриб чиқиш керак, фақат қўшиқни биладиган ҳонандаларга эмас, мусиқий маълимотга эга бўлган деган талабни ҳам киритиш керак.\nТадбир сўнгида иштирокчилар ўзларини қизиқтирган саволларга атрофлича жавоб олди. Учрашув давомида бугунги ўзбек эстрадаси ҳолати, ютуқларию камчиликлари кенг кўламда ёритилди.\nСурияда 6 964 нафар инсон қурбон бўлди\nЭнди ташкилотларга пахта толасини сотиб олишда ҚҚС амалдаги сотиш нархидан келиб чиқиб ҳисобланади


Реклама\t19 Март 12:06 2478\nПресс – турда иштирок этган ОАВ вакиллари “Ўзмиллийбанк” АЖ Жиззах вилояти филиали фаолияти ҳамда банк томонидан молиялаштирилган лойиҳалар билан яқиндан танишдилар.\nЖумладан, ОАВ ходимлари дастлаб, Жиззах вилоятининг Арнасой тумани, Олтин водий қишлоқ фуқаролар йиғинида жойлашган, “Arnasoy Gold Tex” масъулияти чекланган жамият фаолияти билан танишдилар. Мазкур корхона томонидан ип газлама ҳамда момиқ текстиль махсулотларини ишлаб чиқаришни ташкил килиш максадида қиймати 81 млрд. сўм бўлган лойиҳа тақдим этилган. “Ўзмиллийбанк” АЖ Жиззах вилояти томонидан, корхонага ажартилган кредит маблағлари эвазига Хитой давлатидан ип газлама ҳамда момиқ текстиль махсулотларини ишлаб чиқаришда фойдаланилувчи ускуналар сотиб олинган. “Arnasoy Gold Tex” МЧЖ нинг йиллик қуввати 6 млн. 800 минг дона текстиль маҳулотларини ишлаб чиқаришни ташкил этади. Бугунги кунда корхонада 653 нафар ходим фаолият юритиб келмоқда.\n17 Сентябрь 14:20 40205\n18 Сентябрь 18:04 39478\n18 Сентябрь 08:06 35961\n18 Сентябрь 20:50 35210\n17 Сентябрь 23:44 29527


Xiaomi янги электр тиш чўткасини тақдим этди - Zamin.uz\n16:24 / 18.06.2020\nXiaomi янги электр тиш чўткасини тақдим этди\nXiaomi компанияси Inncap Sonic Electric Toothbrush номли янги тиш чўткасини тақдим этди. Мазкур қурилмани яратиш учун Youpin краудфандинг платформаси орқали маблағ йиғилмоқда, деб хабар беради Gizmochina.\nҚурилма тишни тозалашда юқори самарадорликка эга бўлиб, дақиқасига 19 минг маротаба вибрация беради. Фойдаланувчилар бир неча иш режимини танлаш имкониятига эга.\nInncap Sonic Electric Toothbrush чўткаси юқори зичликка эга ва юмшоқ материалдан тайёрланган бўлиб, милкнинг қонаши эҳтимоллигини камайтиради. Чўтканинг уч ўлчамли боши тиш шаклига мослашади, бу эса чуқур тозалашларни амалга ошириш ҳамда бир қарашда кўзга ташланмайдиган кирлардан қутулиш имконини беради.\nТишни тозаловчи қурилма бир марта қувватланиш орқали 120 дақиқа тинимсиз ишлай олади. Агарда ундан кунига икки маҳал 2 дақиқадан фойдаланилса, аккумулятори бир ойга етади. Қурилманинг жамланмасидан қувватлантириш станцияси ҳам ўрин олган. Шунингдек, махсус саёҳат режими ҳам мавжуд бўлиб, чамадонда тасодифий ишлаб кетишининг олдини олишга хизмат қилади.\nInncap Sonic Electric Toothbrush IPХ7 стандарти бўйича ҳимояланган. Учта электрочўткадан иборат девайс жамланмаси 12 доллар туради. Савдолар 2020 йилнинг 11 июлидан бошланиши кутилмоқда. “Замин” янгиликларини “Facebook”да кузатиб боринг\nXiaomi 40 доллардан арзонроқ турувчи «ақлли» камераларни тақдим этди\nДунёдаги энг бой одам Ойга қўниш учун қурилма макетини тақдим этди\nSamsung компанияси Galaxy S8 смартфонини тақдим этди\nПрезидент топшириғи: ҳокимлар ижтимоий тармоқлардан тушган саволларга ҳар куни жавоб беради\nЎзбекистонда коронавирусдан зарарланиш ҳолатлари сони 14 мингдан ошди\nБахтиёр Ашурматов: "Насаф"га ўхшаган тезкор жамоа Ўзбекистонда йўқ"\nЯширинча олиб кирилмоқчи бўлган товар моддий бойликларни божхоначилар фош этди\nРўзиқул Бердиев: "Бугунги жанговар ўйиндан мухлислар завқ олишди"\nҚирғизистон президентини жавобгарликка тортишни сўраб прокуратурага ариза берилди\nХитойда ҳайдовчисиз роботакси хизмати синови бошланди\nПрезидент бу соҳага алоҳида эътибор қаратди\nАндрей Фёдоров: "Бугун мағлубиятга эмас, камида дурангга лойиқ эдик"\nДилявер Ваниев: "Футболда гол урмаса ғалаба қозониш қийин"\n"... амалдорларимиз тайёр эмас экан". Ўзбекистондаги коронавирус билан боғлиқ вазият танқид остига олинди\nКоронавирус билан касалланмасликнинг учта имконияти айтилди\nЗанжирни энди узиб бўлмайди. Буёғига қандай йўл тутиш керак?\nXiaomi ўзининг энг арзон электроскутерини тақдим этди\nЯпонияда нутқни таржима қилиш функциясига эга ниқоб яратилди\nҚизиб кетаётган смартфонни музлатгичга солиб совутиш тўғрими?\nРоссиялик блогерлар Lada XRay автомобилини сувда сузишга мослаштирди (видео)\nТуркияда янги қанотли ракета синовлари якунланди (видео)


Ўзбекистонда 23 июль куни 489 кишида коронавирус аниқланди. Икки эркак ва икки аёл вафот этди - Daryo\n00:19, 24.07.2020 112579\nЎзбекистонда 23 июль куни 489 кишида коронавирус аниқланди. Икки эркак ва икки аёл вафот этди\nЎзбекистонда 22 июль соат 23:30 дан 23 июль соат 23:30 гача коронавирус юқтириб олиш билан боғлиқ 489 та ҳолат қайд этилди. Икки кундан буён касалланиш ҳолати 500 га етмаяпти ва пасайишда давом этмоқда. Бир кун олдин 498 кишида коронавирус аниқланганди. Янги ҳолатлардан сўнг Ўзбекистонда коронавирусга чалинганлар сони 18 868 нафарга етди.\n54 нафари хориждан келиб карантинга олинганлар орасида;\n435 нафари тана ҳарорати кўтарилганлиги туфайли профилактика мақсадида ҳамда коронавирусга чалинган беморлар билан мулоқотда бўлганлиги сабабли намуна олинган фуқаролар орасида (Тошкент шаҳрида — 198 нафар, Сурхондарё вилоятида — 84 нафар, Қашқадарё вилоятида — 34 нафар, Самарқанд вилоятида — 34 нафар, Бухоро вилоятида — 19 нафар, Наманган вилоятида — 16 нафар, Қорақалпоғистон Республикасида — 15 нафар, Андижон вилоятида — 15 нафар, Фарғона вилоятида — 13 нафар, Тошкент вилоятида — 7 нафар) аниқланган.\nКун давомида 10 та ҳудудда янги касалланиш ҳолатлари кузатилди. Навоий, Жиззах, Сирдарё ва Хоразм вилоятларида коронавирус юқтириб олиш ҳолатлари қайд этилмади.\nТошкент шаҳрида 198 кишида коронавирус қайд этилди. Тошкентда 11 июль куни 50 кишида касаллик аниқланганидан сўнг пойтахтда янги касалланиш ҳолатлари бирон кун ҳам 100 тадан кам бўлмади. Жорий ҳафтанинг ортда қолган 4 кунида Тошкент шаҳрида 1024 кишида касаллик аниқланди. ССВ жадвалидаги 14 та ҳудуддан 12 тасида эпидемия мавсуми бошлангандан буён коронавирусга чалинганлар сони 900 тага ҳам етмаган.\nСурхондарё вилоятида 84 кишида коронавирус аниқланди. Бу натижа вилоят учун антирекорд ҳисобланади. Бунгача 3 июль куни Сурхондарёда 69 кишида инфекция қайд этилиши энг катта кўрсаткич бўлиб турганди. Сурхондарё касалланганлар сони бўйича Навоий ва Сирдарё вилоятларидан ўтиб кетди. Ҳозирда Сурхондарё вилояти Тошкент шаҳри ва Тошкент вилоятидан сўнг ўлим ҳолатлари бўйича учинчи ўринда турибди. Вилоятда ҳозирга қадар 6 киши касаллик асоратлари оқибатида вафот этган.\nСурхондарё вилоятининг Термиз шаҳрида карантин талаблари кучайтирилди ва 23 июлдан бошлаб номаълум муддатгача:\nФаолият туридан қатъи назар барча тадбиркорлик субъектлари, савдо дўконлари (озиқ-овқат ва дори-дармон савдоси бундан мустасно) кўнгилочар объектлар, шу жумладан, тунги клублар, дискотека, бар, спа ва массаж салонлар, караоке, билярд заллари, калян марказлари, ресторанлар, реклама ва компьютер ўйинлари хизматини кўрсатувчи тадбиркорлик фаолияти турлари коронавирус касаллиги билан боғлиқ эпидемиологик ҳолат барқарорлашмагунча тўхтатилди.\nШунингдек, автотранспорт воситалари кириши ҳамда йўналишсиз таксилар ҳаракати тўлиқ тўхтатилди. Вилоят ҳокими Тўра Боболов ҳам айни вақтда коронавирусдан Тошкентда даволанмоқда. Унинг касаллангани бир неча кун яширилганди.\nҚашқадарё вилоятида 34 кишида касаллик аниқланди. Июль ойида Қашқадарёда 299 та янги касалланиш ҳолати қайд этилди. Бу вилоятдаги жами касалланганларнинг 60 фоизига тенгдир.\nСамарқанд вилоятида ҳам 34 кишида коронавирус қайд этилди. Вилоятда июль ойининг ўзида 329 кишида касаллик қайд этилди. Бу Қорақалпоғистондаги жами касалланиш ҳолатларидан ҳам кўпроқ деганидир.\nБухоро вилоятида 19 кишида касаллик қайд этилди. Вилоятда июль ойида коронавирусга чалинганлар сони 178 кишига кўпайди. Бу Бухородаги жами касалланиш ҳолатларининг 25 фоизидир. Ҳозирда Бухорода коронавирусга чалинганлар сони 699 нафарга етди.\nНаманган вилоятида коронавирусга чалинган беморлар билан мулоқотда бўлганлиги сабабли намуна олинган фуқаролар орасида 16 кишида коронавирус аниқланди. Вилоятда 12 июлдан бери ҳар куни янги касалланиш ҳолатлари аниқланмоқда. Ҳозирда фақат Тошкент шаҳригина бундан узунроқ серияга эга, пойтахтда июнь ва июль ойларида коронавирус аниқланмаган кун бўлмади. Наманганда ҳозирда касалланганлар сони 616 нафарга етди, ушбу ҳолатларнинг ярмидан ортиғи, аниқроғи 318 та ҳолат июль ойига тўғри келди.\nҚорақалпоғистон Республикасида 15 кишида коронавирус аниқланди. Республикада касалланганларнинг умумий сони 324 нафарга етди. Ушбу ҳолатларнинг ярмидан ортиғи — 173 та ҳолат июль ойида содир бўлди. Қорақалпоғистонда касалликка чалинганлар орасида Қорақалпоғистон Республикаси Жўқорғи Кенгеси раиси Муса Ерниязов ҳам бор.\nАндижон вилоятида коронавирусга чалинган беморлар билан мулоқотда бўлганлиги сабабли намуна олинган фуқаролар орасида 15 та ҳолат аниқланди. Вилоятда 17 июлдан бери ҳар куни касалланиш ҳолатлари кузатилмоқда. Ҳозирда Андижонда коронавирусга чалинганлар сони 869 нафарга етди. Ушбу ҳолатларнинг 660 таси июль ойида қайд этилди. Вилоят касаллик аниқланганлар сони бўйича Тошкент шаҳри ва вилоятидан кейинги ўринда турибди.\nФарғона вилоятида коронавирусга чалинганлар сони 13 кишига кўпайди. Вилоятга 6 июлда коронавирус қайтганидан сўнг бирон марта кунлик янги касалланиш ҳолатлари 10 тага етмаётганди. Фарғона вилоятида июль ойида 40 кишида коронавирус аниқланди. Июлда бундан ҳам кам касалланиш ҳолати фақат Хоразмда кузатилган — 25 киши.\nТошкент вилоятида 7 кишида касаллик аниқланди. 17 июлдан бошлаб Соғлиқни сақлаш вазирлиги Тошкент вилоятининг кўрсаткичларини Тошкент шаҳридан алоҳида бера бошлади. Ўша куни вилоятда биронтаям янги ҳолат аниқланмаганди, 18 июль куни 22 кишида, 19 июлда 31 кишида, 20 июлда 4 кишида, 21 июлда 15 кишида коронавирус қайд этилди. Ҳозир Тошкент вилояти касалланганлар сони (1757 нафар) бўйича Тошкент шаҳридан кейин иккинчи ўринда турибди. Учинчи поғонадаги Андижон вилоятида Тошкент вилоятидаги касалланиш ҳолатларининг ярми ҳам қайд этилмаган.\nССВ кун давомида Тошкент шаҳрида 3 нафар, Қашқадарё вилоятида 1 нафар, жами 4 нафар коронавирусга чалинган бемор вафот этгани ҳақида хабар берди.\nБиринчи ўлим. Тошкент шаҳри Олмазор туманида яшаган 55 ёшли Р.Ш. исмли эркакда 19 июль куни коронавирус тасдиқланган ва у Тошкент тиббиёт академияси кўп тармоқли клиникасига ётқизилган. Унга COVID-19 инфекцияси ўта оғир кечиши, икки томонлама пневмония ташхиси қўйилган.\nХасталик ўткир нафас етишмовчилиги, ўткир респиратор дистресс синдроми, ўткир юрак қон-томир етишмовчилиги асоратлари билан кечган. Шунингдек, юрак ишемик касаллиги, стенокардия ҳамда гипертония, семизлик 3-даража каби ҳамроҳ касалликлар билан ҳам оғриган.\nШифокорлар томонидан стандартлар асосида ўтказилган реанимацион муолажаларга қарамай, беморнинг аҳволи кескин оғирлашиб, ўткир нафас ва юрак қон-томир етишмовчилигидан вафот этган.\nИккинчи ўлим. Тошкент шаҳри Олмазор туманида яшаган 82 ёшли М.К. исмли аёлда 18 июль куни COVID-19 тасдиқланган ва умумий аҳволи оғирлиги сабабли Тошкент тиббиёт академияси кўп тармоқли клиникасининг жонлантириш бўлимига ётқизилган ва сунъий нафас олдириш аппаратига уланган.\nУнга COVID-19 инфекциясининг ўта оғир кечиши, икки томонлама пневмония ташхиси қўйилган. Хасталик ўткир нафас етишмовчилиги, ўткир респиратор дистресс синдроми, ўткир юрак қон-томир етишмовчилиги, терминал ўпка шиши, полиорган етишмовчилиги асоратлари билан кечган. Шунингдек, бемор юрак ишемик касаллиги, стабил зўриқиш стенокардияси, гипертония касаллиги, семизликнинг 2-даражаси, паркинсонизм касаллиги, подагра каби ҳамроҳ касалликлар билан ҳам оғриган.\nУчинчи ўлим. Тошкент шаҳри Учтепа туманида яшаган 54 ёшли С.Г. исмли аёлда 17 июль куни COVID-19 тасдиқланган ва у Вирусология илмий-текшириш институти клиникасига ётқизилган. Унга COVID-19 инфекциясининг ўта оғир кечиши, икки томонлама пневмония ташхиси қўйилган. Хасталик ўткир нафас ва юрак қон-томир етишмовчилиги, сепсис, полиорган етишмовчилиги асоратлари билан кечган.\nТўртинчи ўлим. Қашқадарё вилояти Қарши шаҳрида яшаган 64 ёшли А.А. исмли эркакда COVID-19 тасдиқлангач, у вилоят юқумли касалликлар шифохонасига ётқизилган.\nУнга COVID-19 инфекциясининг ўта оғир кечиши, икки томонлама пневмония ташхиси қўйилган. Хасталик ўткир нафас ва юрак қон-томир етишмовчилиги, сепсис, полиорган етишмовчилиги асоратлари билан кечган. Шунингдек, бемор юрак ишемик касаллиги, стабил зўриқиш стенокардияси, гипертония каби ҳамроҳ касалликлар билан ҳам оғриган.\nҲозиргача Соғлиқни сақлаш вазирлиги 102 кишининг коронавирус асоратларидан вафот этганини хабар берди. «Дарё» ҳисоби бўйича коронавирус чалингач вафот этганлар сони 107 нафарни ташкил этмоқда. Давлат хизматлари агентлиги 15 июль куни Навоий вилоятидаги 61 ёшли ходими Адҳамжон Деҳқонов, Маданият вазирлиги эса 18 июль куни 32 ёшли ходими Акмал Ирисов коронавирус асоратларидан вафот этгани, Олмалиқ шаҳри ҳокимлиги 9 ва 15 июль кунлари шаҳар шифохоналарида вафот этган икки аёлда коронавирус тасдиқлангани ҳақида хабар берган. Шунингдек, 22 июлда Бош прокурорнинг собиқ ўринбосари Ҳакимбай Халимов 66 ёшида коронавирус асоратларидан вафот этгани хабар қилинган. Бироқ ушбу ҳолатлар ҳақида ССВ томонидан айни вақтгача ахборот берилмаган.\nШунингдек, 23 июль куни АОКА штабида ташкил қилинган брифингда Вазирлар Маҳкамаси ҳузуридаги Санитария эпидемиология назорати давлат инспекцияси раҳбари Нурмат Отабеков Қорақалпоғистонда икки нафар машҳур шифокорларнинг коронавирусдан вафот этгани ҳақидаги хабар нима учун яшириб келинаётгани хусусида берилган саволга жавоб қайтарди.\n«Ҳа, ҳақиқатдан ҳам ўтган ҳафтада Қорақалпоғистонда икки нафар тиббиёт ходими коронавирус асоратлари оқибатида вафот этган. Уларнинг бири шифокор ва яна бири ҳамшира. Бу ҳақда ўша куннинг ўзида маҳаллий телевидение орқали хабар берилган. Биз ўзимизни инфекциядан ҳимоялаш ҳақида кўпроқ қайғуришимиз лозим. Бу каби хабарлар ҳеч кимни хурсанд қилмайди, бироқ биз ҳар бир ўлим ҳолати ҳақида рўй-рост тарзда Соғлиқни сақлаш вазирлигининг расмий сайти, АОКА расмий манбалари орқали эълон қилиб боряпмиз», — деган Нурмат Отабеков.\nАйни пайтда тиббиёт муассасаларида даволанаётган 8 617 нафар бемордан 118 нафари оғир, 30 нафари эса ўта оғир аҳволда. Аҳволи оғир ва ўта оғир беморларнинг умумий сони 16 июль куни биринчи марта 60 нафардан, 17 июль куни 80 нафардан, 18 июль куни 90 нафардан, 19 июль куни 100 нафардан 21 июль куни 130 нафардан ошганди, энди эса уларнинг умумий сони 140 нафардан ошди. Бир кун аввал аҳволи оғир беморлар сони 102, аҳволи ўта оғир беморлар 27 нафарни ташкил этаётганди.\n23 июль куни 277 нафар бемор коронавирусдан тузалди. Улардан\n98 нафари Тошкент шаҳридаги тиббиёт муассасаларида;\n48 нафари Самарқанд вилоятида;\n43 нафари Сирдарё вилоятида;\n28 нафари Наманган вилоятида;\n27 нафари Навоий вилоятида;\n18 нафари Жиззах вилоятида;\n7 нафари Қорақалпоғистон Республикасида соғайди.\nКасалликдан тузалганлар сони 10 000 нафардан ошди. Ҳозирда касаллик қайд этилган жами 18 868 нафар бемордан 10 149 нафари соғайиб, даволаниш кўрсаткичи 53 фоизни ташкил этмоқда. Икки кундан буён бу борадаги кўрсаткич ўзгармади. Бу сўнгги уч ой (май, июнь ва июль)даги энг паст кўрсаткичдир.\nЎзбекистонда коронавирус эпидемияси сабаб соғлиқни сақлаш тизимига тушаётган юкламани бир қадар енгиллатиш мақсадида 5 июлдан бошлаб коронавирус инфекцияси аломатсиз кечаётган беморларга уй шароитида даволанишга рухсат берилган, ушбу йўналишда йўриқнома ва эслатмалар ҳам эълон қилинган.\nСоғлиқни сақлаш вазирлиги маълумотлари бўйича айни пайтда 8617 нафар бемордан 6181 нафари Тошкент шаҳрида даволанмоқда. Фарғонада 17, Хоразмда 30, Навоийда 32, Жиззахда 51, Самарқандда 88, Қорақалпоғистонда 110, Қашқадарёда 122, Наманганда 139, Бухорода 151, Сирдарёда 173, Сурхондарёда 246, Андижонда 315 ва Тошкент вилоятида 962 нафар бемор қолди.\nКарантин чекловлари узайтирилади\n23 июль куни Шавкат Мирзиёев раҳбарлигида ўтказилган видеоселекторда карантин чекловлари узайтирилиши маълум қилинди.\n«Президентнинг қайд этишича, бугунги кунда энг муҳим вазифа аҳоли ўртасида вирус занжирини узиш ҳисобланади. Бунинг учун карантин талабларига сўзсиз амал қилиш, уларнинг иммунитетини мустаҳкамлаш, соғлиғини асраб-авайлаш, ҳар бир инсоннинг ҳаёти учун курашиш зарур.\nШу муносабат билан, шунингдек, касаллик юқтирилишининг олдини олиш, ўлим ҳолатларини кескин камайтириш мақсадида Республика махсус комиссиясининг амалдаги карантин чекловларини узайтириш таклифига розилик билдирилди», — дейилади Президент матбуот хизмати хабарида. Карантин қачонгача узайтирилиши ҳозирча номаълум.\nЭслатиб ўтамиз, Республика махсус комиссиясининг 8 июлдаги қарори билан Ўзбекистонда 10 июлдан 1 августга қадар карантин чекловлари қайтадан кучайтирилди. Тўйлар, оилавий ва оммавий тадбирлар тақиқланди, автотранспорт ҳаракати чекланди, буюм бозорлари ва болалар боғчалари ёпилди, халқаро авиақатновлар икки бараварга қисқартирилди, Ўзбекистоннинг барча ҳудудлари эпидемиологик тоифаси «қизил» бўлди, барча масжидлар фаолияти яна тўхтатилди.\nЎзбекистон Президенти Шавкат Мирзиёев «Коронавирус пандемиясига қарши курашишда фидойилик кўрсатган юртдошларимиздан бир гуруҳини мукофотлаш тўғрисида»ги фармонни имзолади.\nФармонда қайд этилишича, коронавирус пандемияси туфайли юзага келган мураккаб ва синовли кунларда ҳаёти ва соғлиғини хавф остига қўйиб, мавжуд хатарларга қарши курашиш, инфекция кенг тарқалишининг олдини олиш, мамлакатда санитар-эпидемиологик осойишталикни таъминлаш ишларига қўшган муносиб ҳиссаси учун бир қатор соҳа ходимлари мукофотланди.\n«Ўзининг матонати, билим ва салоҳияти, профессионал маҳоратини намоён этиб, аҳоли саломатлигини муҳофаза қилиш, беморлар ҳаётини асраш, уларга юксак эътибор ва ғамхўрлик кўрсатиш борасидаги алоҳида хизматлари, шунингдек, ўз бурчи ва қасамёдига содиқ қолиб, зиммасига юкланган вазифаларни бажариш йўлидаги улкан жасорати ва фидойилиги учун бир гуруҳ юртдошларимиз фахрий унвон, орден ва медаллар билан мукофотлансин», — дейилади фармонда.\nФармонга мувофиқ, коронавирусга қарши курашда иштирок этаётган ва касаллик оқибатида вафот этган бир қатор соҳалар вакиллари мукофотланди.\nМукофотланганлар қаторида коронавирусга қарши курашда ва хизмат вақтида касаллик юқтириб олиб, унинг асоратларидан вафот этган шифокорлар ва ички ишлар ходимлари ҳам бор. Ўлимидан сўнг 6 киши «Жасорат» медали билан тақдирланди, улардан 4 нафари тиббиёт ходими, 2 нафари эса ички ишлар органлари ходимидир. Ушбу фуқароларнинг 4 нафари коронавирус юқтириб олгач, вафот этгани ҳақида аввалроқ хабарлар берилган.\nЖумладан, Яккасарой туманидаги марказий поликлиникада ултратовуш ташхиси шифокори Алишер Уралов (у Ўртасаройдаги карантин зонасида касаллик юқтириб олган), Олмазор туманидаги 18-оилавий поликлиника катта ҳамшираси Феруза Тўхтаева, Тошкент шаҳар Ички ишлар бош бошқармаси Молия ва моддий-техника таъминоти бошқармаси бўлим бошлиғининг ўринбосари, майор Аълохон Шомаҳмудов, Миграция ва фуқароликни расмийлаштириш бош бошқармасининг бўлим бошлиғи Шавкат Нафасов «Жасорат» медали билан тақдирланди.\nЧапдан ўнгга: Алишер Уралов, Феруза Тўхтаева, Аълохон Шомаҳмудов ва Шавкат Нафасов.\nШунингдек, фармонга мувофиқ Республика шошилинч тиббий ёрдам илмий маркази Жиззах филиали директорининг даволаш ишлари бўйича ўринбосари, марҳум Ҳамроқулов Ботир Жабборович ва Республика шошилинч тиббий ёрдам илмий маркази Қорақалпоғистон филиали неврология бўлими катта ҳамшираси марҳум Зулфия Жуманиёзова ҳам «Жасорат» медали билан мукофотланди.\nМукофотланганларнинг тўлиқ рўйхати билан ушбу ҳаволада танишиб чиқишингиз мумкин.\n14:28, 20.09.2020 171889\n10:22, 04.10.2020 127630\n23:58, 22.09.2020 133741\n16:12 Бугун 21\n16:05 Бугун 1311\n15:59 Бугун 2902\n15:48 Бугун 1432\n23:05, 22.10.2020 173909\n20:47, 21.10.2020 111546\n19:59, 21.10.2020 90131\n20:58, 21.10.2020 67169


Google Ассистент Telegram ва WhatsApp хабарларни ўқиш ва жавоб беришни ўрганди | Mobinfo.uz\nGoogle компанияси “Ассистент” сервисига бир қатор мессенджерларни қўлллаб-қквватлаш функциясини қўшди. Эндиликда Android-қурилмалар эгалари овозли ёрдамчидан ўқилмаган хабарларни ўқиб бериш ва уларга жавобларни ёзиб олишлари мумкин. Янги функция WhatsApp, Telegram, Slack, Discord, GroupMe ва бошқа месенжерларда ишга туширилган.\nБугунги кунга қадар “Ассистент” SMS-хабарлар ва Hangouts иловасидаги хатларни “ўқий” олар эди, деб хабар қилади Android Police нашри. Кирувчи хабарларни ўқиш учун мобиль ёрдамчига “Менинг хабарларимни ўқи” деб буйруқ бериш керак. Шунда у дастур номи ва жўнатувчининг исми ҳамда хабар мантини ўқиб беради.\nЯнги функция рус тилида ҳам ишламоқда. Фойдаланишнинг яна бир шарти — “Ассистент” хатларни кўра олиши учун унга бунинг учун рухсат бериш зарур.\nҚайси мессенжер трафикни камроқ сарфлайди?\nWhatsApp скопировал главную функцию Telegram\nЗапись опубликована 04.12.2020 автором admin в рубрике Новости с метками Google Ассистент, Telegram, WhatsApp, хабарларни ўқиш.\n← Nokia выпустит ноутбуки с 5G Не используйте WhatsApp, пока вы не измените эти три основные настройки – Forbes →


“Наманганпахтасаноат” акциядорлик жамияти (ҲАБ) акциядорларининг навбатдан ташқари умумий йиғилиши ўтказилиши тўғрисида\n“Наманганпахтасаноат” АЖ (ҲАБ) акциядорларининг навбатдан ташқари умумий йиғилиши 2022 йил 17 май куни соат 15-00да Наманган шаҳар, Юқори Ровустон МФЙ, Дўстлик кўчаси, 207–уй, мажлислар залида ўтказилади.\nУмумий йиғилишда қатнашиш ҳуқуқига эга акциядорлар рўйхати 2022 йил 11 май ҳолатига шакллантирилган акциядорлар реестрига асосан тузилади.\nАкциядорларнинг умумий йиғилиш қатнашчиларини рўйхатга олиш 2022 йил 17 май куни соат соат 14-00да бошланиб соат 15-00гача давом этади.\n1.“Наманганпахтасаноат” АЖ акциядорларининг навбатдан ташқари йиғилиши регламентини ва саноқ комиссияси таркибини тасдиқлаш.\n2.Ўзбекистон Республикаси Бош вазирининг 2022 йил 4 апрелдаги 03/1-668-сон топшириғи ижроси юзасидан, “Ўзпахтасаноат” АЖни тугатиш Лойиҳа офисининг 2022 йил 13 апрелдаги 23-и/ч-сон буйруғини кўриб чиқиш тўғрисида.\nАкциядорларнинг навбатдан ташқари умумий йиғилишини ўтказишга тайёргарлик кўриш даврида Сиз, умумий йиғилиш материаллари (ахборотлари) билан “Наманганпахтасаноат” АЖ (ҲАБ)да танишишингиз мумкин. Манзил: Наманган шаҳри, Давлатобод тумани, Юқори Ровустон МФЙ, Дўстлик кўча 207-уй (собиқ “Интер тола” МЧЖ биноси), Мурожаат учун тел: 97-257-90-01.


ЖАМИЯТГА ЭНГ КАТТА ТАҲДИД БУ ДИНИЙ ЭКСТРЕМИЗМ ВА ТЕРРОРИЗМДИР — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ Madaniyat/ЖАМИЯТГА ЭНГ КАТТА ТАҲДИД БУ ДИНИЙ ЭКСТРЕМИЗМ ВА ТЕРРОРИЗМДИР\nҲозирги кунда Ўзбекистон аҳолисининг сони 34 млн.дан ошган бўлиб, улар 130 дан зиёд миллатга мансуб ҳисобланади. Фуқароларнинг 94 фоиздан зиёди ислом динига эътиқод қилади. 3,5 фоизга яқин фуқаролар православ динига мансуб бўлиб, қолганларини бошқа конфессия вакилларини ташкил этади.\nБугунги кунда Ўзбекистон Республикасида 16 диний конфессияга мансуб 2 238 диний ташкилот фаолият олиб бормоқда. Улардан 2064 таси исломий, 157 таси христиан, 8 таси яҳудий, 6 таси баҳоий жамоалари, биттадан Кришнани англаш жамияти ва Будда ибодатхонасидир.\nУшбу диний ташкилотларнинг эмин-эркин фаолият олиб бораётгани ҳам юртимизда ҳукм сураётган диний бағрикенгликнинг амалий ифодасидир. Ҳеч шубҳасиз, юртимизда турли соҳаларда эришилаётган барча улкан ютуқларимизнинг замирида жамиятимизда ҳукм сураётган тинчлик ва осойишталик ҳисобланади.\nБугун мусулмон оламида мураккаб ижтимоий-сиёсий жараёнлар кечмоқда. Яқин Шарқ ва бошқа ҳудудлардаги қатор мамлакатлар чуқур сиёсий танглик, ижтимоий ва иқтисодий беқарорлик ва қуролли тўқнашувларни бошидан кечирмоқда. Мазкур ҳудудларда гўёки ҳақиқий “исломий давлат” қуриш шиори остида очиқдан-очиқ зўравонлик, инсонийликка зид ваҳшийликларга асосланган амалларга қўл ураётган турли гуруҳ ва жамоалар урчиб кетди.\nАммо унутмайликки, давлатнинг катта ёки кичиклиги, дини ва миллатидан қатъий назар, тинчлик ва барқарорлик нақадар азиз неъмат эканини яна бир бор исботлаб бермоқда. Сўнгги йилларда ақидапараст оқимлар ёшлар ичидаги фаолиятини меҳнат мигрантларини таъсир доирасига олиш, “ҳужралар” ташкил этиш, диний экстремистик мазмундаги материалларни электрон кўринишда тарқатиш, интернет орқали тарғибот ўтказиш каби усулларда амалга оширмоқда.\nАйниқса, интернет тармоғида ўзини “Ислом давлати” (ИШИД), “Жабҳат ал-Нусра” деб атаб олган террористик ташкилотлар гўёки ислом равнақи йўлида курашаётган “мужоҳид биродарлар гуруҳи” экани ҳақидаги тарғибот-ташвиқот кенг кўламда олиб борилаётгани, бунинг оқибатида дунёнинг кўплаб мамлакатларидан мусулмон ёшлар “ҳижрат” қилиш ва “жиҳод”да иштирок этиб, даъвосида Сурия ва Ироқ ҳудудига бориб, ушбу гуруҳ сафига қўшилаётганининг гувоҳи бўлмоқдамиз.\nАфсуски, ёшлар муайян қисми ИШИДни ҳақиқатда ҳам ислом динини бутун дунёга тарқатиш, исломий давлат барпо этган ҳолда дунёда адолат ўрнатишни мақсад қилган ташкилот деб ҳисоблайди. Бундай фикрловчилар Марказий Осиёда, хусусан, Ўзбекистонда ҳам бор экани ҳеч кимга сир эмас. Бундай ёшлар юқорида қайд этилган ҳудудларда инсонларга қарши содир этилаётган жиноятларни гўёки халифалик қуриш учун жоиз амал ҳисоблаб қаттиқ адашмоқдалар.\nАслида, мутаассиб оқим аъзоларининг мақсадлари — “жиҳод”, “ҳижрат”, “шаҳидлик”, “кофир бўлиш” каби диний тушунчаларни сохта талқин қилиш орқали ёшларимизни оиласи ва яқинларининг таъсиридан чиқариш, ўқиш ёки ишидан ажратиб олиш ҳамда уларни қуролли тўқнашувлар кетаётган Сурия, Ироқ, Афғонистон ёки Покистон каби мамлакатларга жўнатиб, манқурт-жангарига айлантиришдан иборат.\nАслида “ҳижрат” луғатда “кўчиш, бирон нарсадан ажраш, тарк этиш” маъноларини англатади. Истилоҳда Пайғамбаримиз Муҳаммад (с.а.в) бошчиликларидаги бир гуруҳ мусулмонлар жамоасининг Қурайш тазийқидан қутилиш мақсадида Маккадан Мадинага кўчиб ўтишларига ҳижрат дейилади.\nАқидапарастлар ёшларни авраб, ислом диёри бўлган, азон айтиладиган, жума ва ҳайит намозлари ўқиладиган, умуман, исломнинг беш арконлари эмин-эркин адо этилиб, мусулмончилик амалда бўлган ва фуқаролар тинчлик-хотиржамликда ҳаёт кечираётган Ватанини тарк этишга тарғиб қилмоқда.\nВаҳоланки, ўз юртини ташлаб, ўзга юртларда сарсон-саргардон юриш, манқурт шахслар билан бирлашиб, киндик қони тўкилган юртига қарши қурол кўтариш айни ислом таълимотига зид ишдир. Инсонларни тинч ва осойишта диёрдан дин номидан қотилликлар ошкора қилинаётган фитна маконларига чорлашдек қабиҳ иш ҳеч қачон “ҳижрат” бўла олмайди.\nПайғамбаримиз (с.а.в) ҳадиси шарифда: “Ҳақиқий муҳожир Аллоҳ ва Расули қайтарган нарсадан ҳижрат қилган (қайтган) мусулмондир” деб марҳамат қилганлар. Ислом дини Ватанга ҳиёнат, қотиллик, бузғунчилик, ўзини ўзи ўлдириш, ўзгаларга зуғум қилиш, ота-онага оқ бўлиш кабилардан қайтаради. “Жиҳод” сўзи луғатда кишининг ўз мақсадига эришиш йўлида бор имкониятларини ишга солиб, қаттиқ ҳаракат килиши маъносини англатади.\nДарсини ўзлаштириш учун барча имкониятларини ишга солиб ҳаракат килаётган ўсмир мужтаҳид талаба деб аталади. Бинобарин, уни илмий жиҳод қилмоқда деса бўлади.\nИстилоҳда дини, Ватани, оиласи, обрўси ва моли ҳимоясини шариат рухсат берган йўллар билан амалга оширишни англатади. Кишининг ўз Ватанини босқинчилардан, исёнкорлардан ҳимоя қилиши ҳам айни жиҳоддир. Ҳадисда инсоннинг ўз нафси ёмонликларига қарши туриши, яхшиликларга интилиши катта жиҳод эканлиги таъкидланади.\nДиний экстремизм деярли барча мамлакатларда шахс, жамият ва давлатнинг ҳаётий муҳим манфааатларига таҳдид солиб келмоқда. Жумладан, диний экстремистик оқим таркибига кириб қолган шахс:\n— оиласи, қариндош-уруғлари ва яқин инсонларидан маҳрум бўлади;\n— жамиятдаги ижтимоий мавқеини йўқотади, чуқур илм олиш, яхши касб эгаси бўлиш ва ҳаётда муносиб ўрин эгаллаш имкониятларидан айрилади;\n— ён-атрофидаги жараёнларга шахсий муносабатга эга бўла олмай, воқеликка фақат ДЭО нуқтаи-назаридан қарашга мажбур бўлади;\n— умри қамоқда ёки ўзга юртларда хор-зор ва саргардонликда ўтади, ота-онаси, турмуш ўртоғи ва фарзандлари олдидаги инсоний мажбуриятларини бажара олмайди. Ўз навбатида, диний экстремистик ғоя ва ёт диний қарашларнинг жамиятдаги ижтимоий-маънавий муҳит ва тадрижий ривожланишга зарарли таъсири қуйидагиларда акс этади:\n— ДЭО аъзоси қонуний жазога тортилиши ёки “ҳижрат” даъвосида хорижий юртларга чиқиб кетиши оқибатида жамиятнинг бирламчи бўғини бўлган оилаларда парокандалик юзага келади, фарзандлар тарбиясиз, оилалар эса боқувчисиз қолади;\n— жамиятда анъанавий қадриятларни авлоддан авлодга узатиш тизими ва тадрижий ривожланиш жараёни бузилади, мазкур жамиятда асрлар оша муҳим ўрин тутган миллий, маданий, тарихий қадриятлар аҳамиятини йўқотиши оқибатида маънавият пасаяди;\n— экстремистик ва террористик ҳаракатлар содир этилиш орқали жамиятда “ёвузлик чегараси” пасайиб, одамлар қотиллик, қийноқ, босқинчилик, гаровга олиш, қулчилик каби жиноятларга кўникиб қолади. Айни чоғда, ушбу ёвузликлар жамиятнинг муайян қисмида ваҳима уйғотади, қочоқлар оқими пайдо бўлади;\n— терроризм ва экстремизм, улар оқибатида келиб чиқадиган ижтимоий беқарорлик жамиятда криминал жиноятларнинг авж олишига хизмат қилади;\n— мамлакатнинг тақдири иқтисодий донор ва қурол-аслаҳа сотувчи давлатларга боғлиқ бўлиб қолади. Хорижга иш ахтариб кетган айрим ёшларимиз ДЭО оқим аъзоларининг таъсирига тушиб, юртга қайтгандан сўнг ён-атрофдагилардан “жамоат” тузишга, уларни “ҳижрат”га олиб чиқишга қаратилган ҳаракатлар содир этаётгани кузатилмоқда.\nАлбатта, иш жойи танлаш ҳуқуқи ҳар ким учун кафолатланган, бироқ ҳозирда айрим хорижга кетганларнинг одам савдоси қурбонига айланиб қолаётгани, хору зор бўлиб, бирон нарса орттириб қайтиш ўрнига боридан ҳам айрилиб келаётани ҳам бор гап. Энг ёмони пул топиш истагида хорижга кетганларнинг баъзилари чет элдаги ясама “дин даъватчилари”нинг қармоғига илиниб, сохта “ҳижрат” ва “жиҳод” даъватларига учаётгани, уч-тўрт сўм учун Сурия, Афғонистон каби каби низо ва уруш ўчоқларида қўлларини қонга белаб, ўз она-юртига қурол ўқталиш даражасидаги манқуртга айланиб қолаётгани бу масалага жиддий эътибор қаратиш лозимлигини тақозо қилмоқда. У ерларда дийдаси қотган жаллодларга айланган бу жоҳиллар юртига қурол ўқталиб ўз халқи, ота-онаси ва диндошларига таҳдид билан дағдаға қилишдек тубанликка юз тутяптилар.\nЭкстремистик оқимлар ўз сафига янги шахсларни жалб этишда интернетдаги ижтимоий тармоқлардан кенг фойдаланмоқда. Баъзи ёшларимиз “Интернет” орқали ўзини “Ислом давлати” деб атаётган террорчи ташкилот ақидапараст гуруҳлар таъсирига тушиб қолиши, “Обид қори”, “Абдували қори”, “Рафиқ қори” каби мутаассиб шахсларнинг маърузаларини дискда ёки қўл телефони хотирасида сақлаб, тинглаб юриш ҳолатлари мавжуд.\nАйниқса, сўнгги вақтда ҳатто ўсмир ёшдаги болалар Сурия, Ироқ каби мамлакатлардаги жангариларнинг фаолиятини тарғиб қилувчи материалларни телефонда қўлма-қўл қилаётганлари кузатилмоқда.\nВазиятнинг бундай таҳликали ўзгариб бориши республикамизда барча жонкуяр фуқароларидан ҳушёрлик ва огоҳликни кескин оширишларини тақозо этади. Тинчликни сақлаш хушёрлик ва огоҳликни талаб қилади. Афсуски, ҳаётимизда содир бўлаётган ноқонуний хатти-ҳаракатларни кўриб кўрмасликка оладиган, тинчликни сақлаш фақат давлатнинг иши деб ўйлайдиганлар, фарзандларининг тарбияси билан қизиқмайдиган ота-оналар ҳам борлигини қайд этиш лозим.\nВатан оиладан бошланади. Оилада тинчлик бўлса, маҳалла, қишлоқ, шаҳар, вилоят ва ниҳоят мамлакатда осойишталик бўлади, юрт равнақ топади. Фарзандларимизнинг илмий савиялари, касбу-хунарлари билан ахлоқий фазилатларини ҳам ўстириб боришимиз керак. Ёш авлоднинг турли ёт оқимлар таъсирига тушиб қолишини олдини олиш тўғрисида ғамхўрлик фақат ҳукуматимиз ёки таълим муассасаларининг вазифаси эмас, балки ҳар бир ота-онанинг ҳам муҳим бурчларидан биридир.\nЯна таъкидлаш жоизки, тинчликни улуғ неъмат деб эълон қилган динимизда бу йўлда нафақат амал билан, балки сўз билан ҳам зарар келтиришдан қайтарилган.\nШу нуқтаи-назардан, фуқароларимиз юртимизда тинчлик-хотиржамликни авайлаб-асраш йўлида давлатимизнинг мутасадди идоралари томонидан амалга оширилаётган сайъй-ҳаракатларни эътиқодан қўллаб-қувватлашлари ва қўлидан келганча уларга ёрдам беришлари лозим. Таҳдидларни олдини олишга қаратилган айнан мана шундай чора-тадбирлар ҳисобига юртимиз тинч, диндорларимиз хотиржамликда ибодатларини кўнгилдагидек адо этмоқдалар.\nШу сабабдан юртимизга ғаламислик қилишга ҳаракат қилувчи, гўёки диндорларга тайзиқ қилинмоқда деган туҳмат тарқатаётган кимсаларнинг тегирмонига сув қўйиб қўймаслигимиз ҳам лозим. Зеро, Пайғамбаримиз (соллаллоҳу алайҳи ва саллам) марҳамат қилганларидек: “Ҳақиқий мусулмон бу – мусулмонлар унинг тили ва қўлидан омонда бўлишликларидир”.\nШундай экан, юртимизда ҳукм сураётган тинч ва осуда ҳаётни асраш, унинг мустақиллиги ва барқарорлигига муносиб ҳиссамизни қўшиш – ҳар биримизнинг, шу азиз Ватанда яшаётган барча фуқароларнинг, давлат ёки жамоат ташкилотида ишлаши, тадбиркор ёки бошқа касб эгаси бўлишидан қатъий назар, энг асосий вазифаларидан бўлиб қолмоғи лозим.\nСурхондарё вилояти Шўрчи туман ҳокими билан учрашув бўлиб ўтди


Ислом даъватининг ғояси | Ислом Нури\n3827 марта кўрилган\nШайх Сафар ал-Ҳавалий\nБарча ҳамду санолар Аллоҳга хосдир. Биз Унга ҳамд ва истиғфор айтамиз, Ундан ёрдам ва ҳидоят сўраймиз, нафсимизнинг шумлигидан ва амалларимизнинг ёмонлигидан Унинг Ўзидан паноҳ сўраймиз. Аллоҳ ҳидоят қилган кимсани адаштирувчи, адаштирган кимсани ҳидоят қилувчи йўқдир. Мен ягона, шериксиз Аллоҳдан ўзга ҳақ илоҳ йўқлигига ва пайғамбаримиз Муҳаммад соллаллоҳу алайҳи ва саллам Унинг бандаси ва элчиси эканларига гувоҳлик бераман, у зотга, аҳли ва асҳобига ҳамда то қиёмат уларга яхшилик билан эргашган кишиларга Аллоҳнинг саловоту саломлари бўлсин.\nАллоҳга даъват қилиш ҳамда уни тўғри йўналишда олиб бориш жуда муҳим ишлардан ва бирламчи заруратлардандир. Чунки, мусулмонлар бугунга келиб, ғафлат уйқуларидан уйғониб, ўзларини Аллоҳнинг динидан бегоналашиб, илк муборак асрлар аҳли йўлларидан анча узоқлашиб кетишганини, кофирлар уларга ҳукмрон бўлиб, ҳамма томондан улар устига ёпирилиб келишганини, уларни мағлуб қилиб, ҳар тарафлама уларга ўз таъсирларини ўтказишганини кўрмоқдалар. Бу кўргуликлардан қутулишнинг асосий йўли сифатида, умматнинг жон томири, тириклигининг асоси бўлмиш Аллоҳ йўлидаги даъватни қайта тирилтириш экани ҳақиқати ўртага чиқиб келмоқда.\nБироқ, Аллоҳга даъват қай йўсинда олиб борилмоғи лозим? Даъватнинг Аллоҳ ёқтирадиган ва рози бўладиган йўли, Аллоҳ ҳузурида мақбул бўладиган ва Аллоҳ барака ато этадиган услуби, ушбу умматга дунё халқлари ичидаги ўз муносиб ўрнини ва ер юзига халифалик мақомини қайтариб берадиган шакли-шамоили қандай бўлмоғи лозим?\nБугун мусулмонлар орасига улардан аввалги умматлар ўртасида тарқалган бир қанча ёмон иллатлар қулоч ёйган. Ушбу иллатлардан бири шуки, улар Аллоҳга ибодатнинг тўғри манҳажидан узоқлашиб кетишган ва бунинг ортидан, табиийки, Аллоҳга даъват қилишда ҳам тўғри манҳаждан четлашиб қолишди. Албатта, бу билан бутун уммат ёппасига тўғри йўлдан четланиб кетган, дейишдан узоқмиз, чунки, Аллоҳ Ўз йўлига ҳақиқий суратда даъват қилишга муваффақ қилиб қўйган кишилар ҳамма замонларда бўлиб келган. Зотан, Аллоҳ таборака ва таоло Ўз Пайғамбари Муҳаммад соллаллоҳу алайҳи ва салламга амр этганидек: «Айтинг: Менинг йўлим шудир. Мен Аллоҳга даъват қиламан. Мен ва менга эргашган кишилар аниқ ҳужжатга ва ишончга эгамиз. (Ҳар қандай шерикдан) Аллоҳни поклайман. (Зеро) мен мушриклардан эмасман» (Юсуф: 108).\nУшбу улуғ ва пурмаъно ояти каримада, уни тафаккур ва тадаббур қилган киши учун, Аллоҳ таборака ва таолога тўғри даъват қилиш манҳажи белгилаб берилган.\nДаъват масалалари, балки, умуман иймон масалалари ичидаги энг биринчи ва асосий масала, шубҳасиз, Аллоҳ таборака ва таоло ушбу оятда зикр қилган масаладир: «Мен Аллоҳга даъват қиламан» (Юсуф: 108).\nБу сўзлар шунчаки бир ўткинчи сўзлар эмас. Гап орасида шунчаки айтиб ўтиладиган оддий ва аҳамиятсиз бир ибора ҳам эмас. Балки, бу гапнинг ўзагини ва жумланинг асосини ташкил қилувчи иборадир, ушбу буюк ишнинг бошланғич нуқтасидир. Яъни, даъват ёлғиз Аллоҳ субҳанаҳу ва таолонинг Ўзига бўлмоғи зарур. Аллоҳга ҳақиқий даъват қилувчи киши билан Аллоҳга даъват қилиш даъвосини қилгани ҳолда, аслида, Ундан ўзгасига даъват қилувчи киши орасидаги энг асосий фарқли жойи шундадир.\nАллоҳга даъват қилиш – Аллоҳнинг тавҳидига даъват қилиш демакдир. Аллоҳ Ўз пайғамбарларини шу даъват билан юборган:\n«(Эй Муҳаммад соллаллоҳу алайҳи ва саллам), Биз сиздан илгари юборган ҳар бир пайғамбарга ҳам: «Ҳеч қандай барҳақ илоҳ йўқ, магар Менгина ҳақдирман, бас Менгагина ибодат қилинглар», деб ваҳий юборгандирмиз» (Анбиё: 25).\nАллоҳ таолонинг Китобини ўқисак, ўтган пайғамбарларнинг ҳар бири ўз қавмига: «Эй қавмим, Аллоҳга ибодат қилинглар! Сизлар учун Ундан ўзга бирон Илоҳ йўқдир» (Аъроф: 59) деганларини топамиз. Бу мудом такрорланиб келувчи энг асосий масала бўлиб, бошқа ҳамма масалалар унинг ортидан келади. Аллоҳ таоло айтади: «Аниқки, Биз ҳар бир умматга: «Аллоҳга ибодат қилинглар ва тоғут-шайтондан йироқ бўлинглар», (деган ваҳий билан) бир пайғамбар юборганмиз» (Наҳл: 36).\nДемак, энг асосий масала шу экан.\nДемак, биз энг биринчи навбатда даъват қилишимиз ва Аллоҳга у билан ибодат қилишимиз лозим бўлган нарса Аллоҳ азза ва жалланинг тавҳиди бўлмоғи зарур экан.\nПайғамбар соллаллоҳу алайҳи ва саллам Муоз ибн Жабал розияллоҳу анҳуни Яманга юбораётганларида нима деб насиҳат қилганларини эсланг: «Сиз аҳли китоблардан бўлган бир қавмга бормоқдасиз. Етиб боргач, уларни энг аввал «Ла илаҳа иллаллоҳ» деб гувоҳлик беришга чақиринг...» Бир ривоятда: «Аллоҳнинг ибодатига», яна бир ривоятда: «Аллоҳни ягона маъбуд деб билишга» дейилган, ҳаммаси саҳиҳ ривоятлар бўлиб, маъноси саҳиҳ ва тўғридир. Яъни, Аллоҳнинг Ўзига ибодат қилиш «Ла илаҳа иллаллоҳ» деб гувоҳлик беришдир, бу эса Аллоҳни ягона ҳақ илоҳ деб билишнинг айни ўзидир.\nДаъват соҳиби даставвал Аллоҳнинг тавҳидига чорламоғи лозим, деб айтдик. Эътироз бўлиши мумкинки, тавҳид ҳозирда ўзи бор ва мавжуд нарса-ку, яна нега тавҳидга чорлаш керак?! Бундай сўзни айтувчи киши Аллоҳнинг тавҳидини ҳақиқий маънода англамаган, уни фақат «Ла илаҳа иллаллоҳ» деб гувоҳлик беришдангина иборат, деб билган бўлиб чиқади. Чунки, агар Аллоҳ таоло пайғамбарлар юбораркан, уларга одамларни «Ла илаҳа иллаллоҳ»га, унинг моҳияти, маъноси ва шартларига аҳамият қилмаган, уни вайрон қилувчи нарсалардан сақланмаган ҳолда фақат тил билангина гувоҳлик бериб қўйишга чақириш вазифасини юклаган бўлганида ва пайғамбарлар шунга чақирганларида, у ҳолда ҳамма одамлар ҳеч иккиланмай «Ла илаҳа иллаллоҳ» деб айтган бўлардилар, ушбу калимага мухолиф бўлганлар билан уни айтувчилар ўртасида бу қадар узоқ ва давомли урушлар келиб чиқмаган бўларди, Аллоҳнинг Китобида айтилганидек, бу калимага мухолиф бўлувчиларга ҳалокат ва вайронагарчилик, унга эътиқод қилган ва пайғамбарларга эргашган кишиларга эса ғалаба ва нажот ваъда қилинмаган бўларди.\nБу жуда катта масаладир. Агар иш фақат тил билан айтиб қўйиш билангина битганида, бу қадар улкан ҳаракатлар қилинмаган, шунчалар кўп ва узоқ жангу-жадаллар олиб борилмаган, бунчалар кўп қурбонлар берилмаган бўларди. Зотан, шунча кўп ҳаракатлар фақат Аллоҳнинг тавҳидини рўёбга чиқариш, ибодат Унинг ёлғиз Ўзига бўлиши ва Ундан ўзга ҳақ маъбуд йўқлигига ҳақиқий гувоҳлик бериш учун амалга оширилди. Яъни, бошқача айтганда, буларнинг барчасидан асосий ғоя-мақсад Аллоҳ субҳанаҳу ва таолонинг Ўзига итоат қилиш, У белгилаб берган ҳад-ҳудудлар ичида қолиш, Унинг амрларига бўйсуниш, қайтариқларидан тийилиш, банда ўзи қиладиган барча амаллари билан фақат Унинг розилигини топишга уриниши, жумладан, ростгўйлик, тавба, умид, қўрқув, паноҳ сўраш ва мадад тилаш каби қалбга тааллуқли амалларини ҳам фақат Унинг ўзига йўналтириши, Унинг ҳақ Пайғамбаридан ўзгасига эргашмаслик, Унинг шариатидан ўзгаси билан ҳукм қилмаслик, бидъат ва хурофотларга берилмаслик, ота-боболардан қолган одат-у тақлидларга ёпишиб олмаслик, фақат Аллоҳ таборака ва таоло нозил қилган ва Аллоҳ субҳанаҳу ва таоло шариат қилиб берган ҳукмлар асосида ҳаёт кечириш эди.\nУлар Аллоҳга ибодат ўлароқ қиладиган ҳар бир ишлари ҳақида: бу тўғрида Аллоҳ таоло нима деган, бу ҳақда қандай оят ёки ҳадис келган, деб сўрашарди.\nИшнинг боши ҳам, охири ҳам тавҳиддир\nАллоҳга ва Аллоҳнинг ибодатига даъват қилишдаги энг биринчи иш – Аллоҳ таборака ва таолонинг тавҳиди бўлмоғи зарур. Эй мусулмон биродар, ишнинг боши ҳам, охири ҳам шаҳодат эканини унутманг. Масалан, ўлим тўшагида ётган кишига жон таслим қилиш онларида шаҳодат калимасини талқин қиламиз. Бундан мурод шу калималарнинг лафзими, холос?! Йўқ, ундай эмас. Мақсад – шу инсон Аллоҳ таборака ва таолонинг тавҳидини билган ва шунга эътиқод қилган ҳолда дунёдан ўтишидир. Бандани Исломга киритадиган илк калима ҳам шаҳодат, яъни, «ла илаҳа иллаллоҳ» деб гувоҳлик бериши бўлганидек, унинг ҳаётдаги охирги сўзи ҳам айни шу шаҳодат калимаси бўлади.\nДемак, ҳаётдаги энг муҳим нарса тавҳиддир, ишнинг боши ҳам, охири ҳам тавҳиддир.\nТавҳид туфайли жиҳод олиб бориш\nБиз мусулмон миллати ўлароқ, нима учун жиҳодга кирамиз? Тавҳидни рўёбга чиқариш учун жиҳод қиламиз: «То (дунёда) бирон фитна (ширк) қолмай, бутун дин фақат Аллоҳ учун бўлгунга қадар улар билан жанг қилинглар!» Анфол: 39). Демак, жиҳоддан мақсад фитнага барҳам бериш экан. Фитна нима? Саҳиҳ ҳадисда зикр қилинганидек: «Фитна – ширкдир». Бинобарин, кофирларга қарши жиҳодга киришдан мақсад – ширкка барҳам бериш, бутун дин фақат Аллоҳ учун бўлиши, яъни, фақат Аллоҳга ибодат қилиниши, Унинг шариатига эргашилиши, ёлғиз Унинг амрларига итоат қилиниши ёки У итоатига буюрган кишиларга – одамларга Аллоҳнинг шариатини таълим берадиган ва ўша билан ҳукм қиладиган пайғамбарлар, амирлар ва олимларга итоат қилинишидир.\nШунинг учун Расулуллоҳ соллаллоҳу алайҳи ва саллам Парвардигорлари томонидан «Менинг йўлим шудир. Мен Аллоҳга даъват қиламан. Мен ва менга эргашган кишилар аниқ ҳужжатга ва ишончга эгамиз» (Юсуф: 108) деб айтишга буюрилганларида ўзларининг ҳолатларини сифатлаб ва мазкур амри илоҳийнинг таржимаси ўлароқ: «Қиёмат олдидан қилич билан юборилдим» деб айтганлар (Имом Аҳмад Абдуллоҳ ибн Умар розияллоҳу анҳумодан ривоят қилган). Зотан, Пайғамбаримиз соллаллоҳу алайҳи ва саллам қилич ва жиҳод билан юборилганлар, бизнинг динимиз жиҳодга қурилган, у жиҳоднинг барча турлари ва барча даражалари орқали рўёбга чиқади. Мўмин киши ўз нафси ва ҳавосига қарши, ўзининг шайтони ва душманларига қарши давомий жиҳоддадир. Ҳадисдаги «қилич» лафзи жиҳоднинг дин усиз барпо бўлмайдиган энг олий даражасига ишора учун келган. Бироқ, жиҳод, қилич, амри маъруф ва наҳий мункар, Аллоҳ йўлига даъват, буларнинг ҳаммаси нима учун? Жавобини Расулуллоҳ соллаллоҳу алайҳи ва салламдан эшитинг: «Шериксиз ёлғиз Аллоҳнинг Ўзига ибодат қилиниши учун қиёмат олдидан қилич билан юборилдим». Ягона мақсад шу, яъни, шериксиз ягона Аллоҳнинг Ўзига ибодат қилиниши. Ҳадис давомида айтдилар: «Ризқим найзам сояси остида қилинди». Барча пайғамбарларнинг ўз тирикчилик йўллари ва касб-ҳунарлари бўлган, баъзи пайғамбарлар дурадгор, баъзилари темирчи бўлганлар, кўплари қўй боқишган.\nАллоҳ субҳанаҳу ва таоло Ўз фазли ва етук ҳикмати билан пайғамбарларни инсонлар ичидан юборди. «Айтинг: Агар Ерда (одамлар эмас, балки) фаришталар маскан тутиб юрганларида эди, албатта Биз, (яъни, Аллоҳ) уларга осмондан фаришта пайғамбарни туширган бўлур эдик» (Исро: 95). Биз башар авлодимиз, шу боис Аллоҳ таоло бизга башар авлодидан бўлган, худди ўзимиз каби еб-ичадиган, бозорларда юрадиган, меҳнат қилиб чарчайдиган, ухлаб роҳатланадиган кишини пайғамбар қилиб юборди. Пайғамбар соллаллоҳу алайҳи ва салламнинг тирикчилик ва даромадлари меҳнат ва ҳаракат ортидан бўлди. У зотнинг ризқлари энг улуғ ва энг шарафли касб ортидан келарди: «Ризқим найзам сояси остида қилинди». Агар ислом уммати Аллоҳга ҳақиқий кўринишда иймон келтирганда эди, унинг ризқи албатта найзаси соясида қилинган бўларди. Форс ва Рум икки минг йиллик маданиятга эга эди, анҳорлар оқизишган, дарахтзор боғлар барпо қилишган, қасрлар бино қилишган, Европадан Миср ва Араб жазирасига қадар узанган йўллар барпо қилишган эди. Хўш, кейин нима бўлди?! Кейин буларнинг ҳаммаси мусулмонларга ғанимат ва ўлжага айланди. Чин дилдан Аллоҳ субҳанаҳу ва таолонинг тавҳидига эътиқод қилган зотларга ғаниматга айланди. Улар жазирадан чиққан, аксарияти ялангоёқ, камбағал ва оч-яланғоч кишилар эди, Аллоҳ таборака ва таоло мазкур ҳазоратларнинг ҳаммасини улар оёғи остига ташлади, ўша қасрлару, боғу-роғлар улар тасарруфига ўтди.\nБизда ҳам ҳозирда барча маданият, илм-фан, тараққиёт, технология ғарб оламининг қўлида бўлиб турибди. Агар биз ҳам Аллоҳ субҳанаҳу ва таолонинг тавҳидини ҳақиқий суратда амалга келтирсак, Аллоҳнинг йўлида ҳақиқий суратда юрсак, Аллоҳга ҳақиқий суратда даъват қилсак, бутун ғам-ташвишимиз шундангина иборат бўлса, тинмай шу ҳақда бош қотирсак, Аллоҳ таоло айтганидек бўлса: «Айтинг: Менинг йўлим шудир. Мен Аллоҳга даъват қиламан» (Юсуф: 108), яъни, менинг ишим шудир, менинг бор ташвишим фақат шудир, менинг юриш-туришим шудир, мен Аллоҳ субҳанаҳу ва таолога даъват қиламан. Қачон шу айтилгандек бўлсак, шунда ўзимизнинг фақир ва муҳтож ҳолимизга қарамасдан – биз эса фан-техника ва технология оламида қолоқ бўлиб қолишни истамаймиз, фақр-муҳтожликда қолишни истамаймиз – шундагина улар устидан ғолиб бўламиз ва Аллоҳ таборака ва таоло ушбу маданиятларнинг ҳаммасини бизнинг қўлимизга олиб беради. Улардан баъзилари ўз маданиятлари билан биргаликда Исломни қабул қилади, бошқа баъзиларига қарши биз жиҳодга кирамиз ва Аллоҳ уларнинг мулклари ва ҳазоратларини бизнинг қўлимизга ғанимат қилиб беради. Нима эвазига?! Аллоҳ субҳанаҳу ва таолонинг тавҳидини рўёбга чиқаришимиз эвазига! Агар биз тавҳидни ҳақиқий суратда рўёбга чиқарсак, уларга ўз уйларида ғолиб бўламиз, бугун бўлиб турганидек, улар бизга ўз уйимизда ғолиб бўлишга асло имкон топмайдилар.\nДемак, ҳадис давомида айтилганидек: «Ризқим найзам сояси остида қилинди ва менинг амримга хилоф қилган кишиларга хорлик ва заифлик битилди».\nБу эса бугунги мусулмонларнинг аҳволидир. Аллоҳга тоат ва Аллоҳ йўлига даъват азизлигини қўлда тутиб турганлари бундан мустасно, қолган ҳаммаси – гарчи мол-дунёлари битмас-туганмас бўлса ҳам, юқори мансаб курсиларини эгаллаб турган бўлсалар ҳам – бугун хорликка гирифтор бўлди, куфр аҳлига нисбатан хорлик мақомига тушиб қолди. Нега шундай бўлди? Чунки, Пайғамбар соллаллоҳу алайҳи ва салламнинг амрларига хилоф қилдилар. Биз Аллоҳ Ислом билан азиз қилган қавммиз. Қачон иззатни Исломдан бошқасидан истасак, Аллоҳ бизни хор қилади. Қачонки, динимизни маҳкам тутиб, дунё сабабларини ҳам ушласак, шунда Аллоҳ таоло бизга муваффақият ато этади ва ҳар қандай душман устидан ғолиб қилади. Аммо, қачонки динимизни тарк қилсак, иззат ва куч-қудратни ўзимиз сотиб олаётган асбоб-ускуналар ва четдан келтираётганимиз технологиялардан истасак, ҳеч қачон бунга эриша олмаймиз. Биз учун иззат фақат Аллоҳнинг динидадир.\nИслом даъватининг ғояси (Давоми) 1 ›


Шуҳрат Мақсудов "Бунёдкор"нинг навбатдаги ғалабаси ҳақида қандай фикр билдирди?\n10 сентябрь, 2021, 22:02\nТеглар:Шуҳрат Мақсудов | Бунёдкор | Суперлига | Қўқон-1912\nМураббий футболчиларга миннатдорчилик изҳор этди.\nСуперлиганинг 17-туридан ўрин олган “Бунёдкор” – “Қўқон-1912” (2:1) жамоалари ўртасидаги учрашувдан сўнг, мезбонлар бош мураббийи Шуҳрат Мақсудов журналистларнинг саволларига жавоб қайтарди.\n- Мана шундай шиддатли ўйин бўлишини олдиндан кутгандик. Нафақат бугун, балки ҳар бир турда шундай муросасиз ўйинлар бўляпти. Бу каби ўйинлар орқали футболчилар ўсишади. Келажакда Ўзбекистон терма жамоасига фойда келтиришса, биз хурсанд бўламиз. “Қўқон-1912”га кейинги учрашувларда омад тилайман. Александр Мерзляковга тезроқ соғайиб кетишини тилаб қоламан. Доимгидек, ўйин учун барча футболчиларга, ходимларга, стадионни ўйинга тайёрлаб берган ишчиларга ҳам раҳмат. Ишлаган ва меҳнат қилган одам хато қилади. Голни ҳам ўзимизга-ўзимиз хато орқали олиб келдик. Бу – футбол.\n- Ўйин мобайнида Нурилло Тўхтасиновга икки-уч маротаба эътироз билдирганингизни кўрдик. Унинг ўйинидан қониқиш ҳосил қилмадингизми?\n- Агар қониқиш ҳосил қилмаганимда менимча, у захирада ўтирган бўларди. Албатта, қониқиш ҳосил қиламан. Айтяпман-ку, бу – футбол. Бепарво бўлсам, жойимда ўтираверардим. Мен ҳам йигитларга ютишимизни истаб хиссиётларга бериламан. Ҳамма йигитларга яна бир бор катта раҳмат.


12:36, 18.01.2018 // 118324\nҚозоғистонда автобусда ёниб кетган 52 кишининг бари ўзбекистонлик бўлган\nДавоми: 52 ўзбекистонлик ёниб кетган автобуснинг фото ва видеоси пайдо бўлди\nҚозоғистоннинг Ақтўбе вилоятида автобуснинг ёниб кетиши оқибатида ҳалок бўлган 52 кишининг бари Ўзбекистон фуқароси бўлган. Бу ҳақда, Ақтўбе вилояти Фавқулодда вазиятлар бўйича департаменти маълумотларига асосланиб, «РИА Новости» хабар бермоқда.\n«РИА Новости»нинг Қозоғистон Ички ишлар вазирлигига асосланиб қўшимча қилишича, автобус ҳайдовчилари қозоғистонлик бўлган. Автобусда бундан бошқа мамлакат фуқаролари бўлмаган.\nҲодиса 18 январь куни маҳаллий вақт билан 10:30 атрофида, «Самара—Чимкент» йўлининг 1068-километрида юз берган. Ҳаракат давомида «Ikarus» автобусида ёнғин чиққан, бу вақтда автобус салонида 55 йўловчи ва икки ҳайдовчи бўлган.\nЁнғин оқибатида 52 киши ҳодиса жойининг ўзида ҳалок бўлган. «Ҳалок бўлганлар орасида Ўзбекистон фуқаролари бор», — дейилади Қозоғистон расмийлари берган ахборотда, бироқ ўзбекистонликларнинг сонига аниқлик киритилмаган. Ҳозирги вақтда фуқароларнинг шахсини аниқлашга киришилган.\nҲодиса муносабати билан Ақтўбе вилоятида тезкор штаб тузилган, психологик хизмат томонидан тезкор алоқа линияси йўлга қўйилган (телефон рақамлари: +7 7132 56-29-62, +7 7132 56-68-85). Ёнғин жойида полициячилар, қутқарувчилар, шифокорлар ва психологлар иш олиб бормоқда.\nБу Қозоғистон ёки Россия бўйлаб ҳаракатланаётган ва кўп сонли Ўзбекистон фуқароларининг ўлими билан тугаган автобуслар иштирокидаги сўнгги бир йилда кузатилган биринчи йўл-транспорт ҳодисаси эмас.\n2017 йилнинг 22 июнь куни Қозоғистоннинг Ақтўбе вилоятида, «Самара-Чимкент» йўлининг 946-километрида салонида 50 нафар Ўзбекистон фуқароси бўлган автобус ағдарилиб кетган эди. Оқибатда 9 ўзбекистонлик ҳалок бўлган, яна 17 нафари тан жароҳати олган.\n2017 йилнинг 6 октябрь куни Россиянинг Владимир вилоятида салонида 55 нафар ўзбекистонлик бўлган автобусни темирйўл кесишмасида поезд уриб юборган эди. Ҳодиса оқибатида 16 нафар Ўзбекистон фуқароси ҳалок бўлган. Бу ўзбекистонликлар ҳам Россиядан Ўзбекистонга қайтаётган эди.\n12:44 Кеча // 206892\n07:53 Бугун // 193432\n00:15 Бугун // 142833\n00:47 Кеча // 127895\n18:20 Кеча // 113252